Adab Bertamu Di Hari Raya

1. Jangan mengintai.

Satu perkara yang membuatkan tuan rumah merasa terganggu ialah sikap sesetengah daripada kita mengintai rumah yang kita kunjungi. Walaupun niatnya sekadar untuk tahu sama ada orang yang kita kunjungi ada di rumah atau tidak, perbuatan sebegini sebenarnya dilarang oleh Rasulullah s.a.w. Ini kerana perbuatan mengintai sebenarnya melanggar privasi tuan rumah di mana tuan rumah merasa tidak selamat dan merasakan privasi mereka diganggu dengan perbuatan sebegini. Dalam satu peristiwa berdasarkan hadis yang diriwayatkan oleh Sahal bin Said As-Sa’idi r.a, seorang lelaki mengintai Nabi s.a.w di rumah baginda.  Kurang senang dengan perbuatan lelaki tersebut, baginda membawa sesisir sikat dan melihat lelaki tersebut mengintai. Lalu baginda bersabda, “Seandainya aku tahu engkau mengintai aku, akan aku cucuk kedua-dua matamu dengan sikat ini.” Dalam satu hadis lain yang diriwayatkan oleh Abu Hurairah r.a, tidak menjadi kesalahan bagi kita melempar batu pada seseorang yang mengintai rumah tanpa izin. Kedua-dua hadis ini menunjukkan betapa kerasnya larangan Nabi s.a.w berkenaan perkara ini. Jika ingin tahu tuan rumah ada atau tidak, cukup sekadar telefon atau mesej tuan rumah tentang hajat kita.

2. Minta izin sebelum masuk ke dalam rumah.

Ini satu lagi perkara yang kita jarang praktikkan bila kita datang berziarah. Selalunya, bila kita datang berziarah, kita main masuk saja tanpa minta izin tuan rumah untuk masuk atau tidak. Minta izinlah kalau ya pun. Sekurang-kurangnya bila kita minta izin, bagi peluang untuk tuan rumah mengemas sedikit bagi memastikan rumah kelihatan bersih dan tersusun. Dan sekiranya tuan rumah merasakan auratnya terdedah, boleh saja tuan rumah memakai pakaian yang sopan dan menutup aurat sebelum menjemput kita masuk. Jangan sangka ucapan salam yang kita beri itu tanda memohon izin kerana memberi salam sama sekali berbeza dengan mohon izin. Buktinya, firman Allah s.w.t dalam ayat 27, Surah An-Nur, “Wahai orang-orang yang beriman, janganlah kamu masuk ke dalam mana-mana rumah yang bukan rumah kamu, sehingga kamu lebih dahulu meminta izin serta memberi salam kepada penduduknya; yang demikian adalah lebih baik bagi kamu, supaya kamu beringat (mematuhi cara dan peraturan yang sopan itu).” Dalam satu hadis yang diriwayatkan oleh Kaladah bin Al Hambal, tak lama selepas peristiwa Fathul Makkah (Pembukaan Kota Makkah), Safwan bin Umayyah (pada ketika itu masih belum memeluk Islam), menghantar Kaladah sebagai utusan beliau dengan membawa hadiah susu unta, anak rusa dan mentimun kepada Nabi s.a.w. Ketika itu, baginda berada di sebuah lembah dan Kaladah menghampiri baginda tanpa mengucapkan salam atau memohon izin. Lalu baginda menegur tindakan beliau dengan bersabda, “Keluarlah, ucapkan salam dan katakan, “Bolehkah aku masuk?”.

3. Ucapkan salam

Sudah jadi kebiasaan menziarahi keluarga, sanak-saudara dan rakan-taulan, kadang-kadang sampai ke tahap mesra sehingga lupa memberi salam. Apa salahnya memberi salam bila bertandang ke rumah kerana bila kita mengucapkan salam, kita sebenarnya mendoakan kesejahteraan orang lain selain mengamalkan sunnah Rasulullah s.a.w yang paling mudah. Abdullah bin Amru bin al-As r.a meriwayatkan, seorang lelaki bertanya kepada baginda apakah perbuatan terbaik dalam agama. Lalu Nabi s.a.w bersabda, “Memberi makan kepada orang lain dan mengucapkan salam sama ada kepada orang yang kamu kenali atau tidak dikenali.” Dalam satu hadis lain yang diriwayatkan oleh Abdullah bin Salam r.a, “Hai manusia, ucapkan salam, beri makan kepada orang lain, perkukuhkan ikatan silaturahim dan lakukan solat malam semasa orang lain tidur, dan kamu akan memasuki syurga dalam keadaan aman.”

4. Berdiri di belah kiri atau kanan pintu

Bila kita sudah minta izin untuk masuk dan dapat izin, sebelum tuan rumah membuka pintu, berdirilah di sebelah kiri atau kanan pintu. Mengapa kita diminta berbuat demikian? Ini bagi menjaga kehormatan tuan rumah, lagi sekiranya tuan rumah berada dalam situasi yang kurang selesa baginya untuk melayan tetamu. Dan ini antara kelaziman yang dilakukan Nabi s.a.w jika berziarah. Dalam satu hadis yang diriwayatkan oleh Abdullah bin Bisyr r.a, semasa baginda menziarahi rumah orang, baginda tidak berdiri di hadapan pintu, sebaliknya baginda berdiri di sisi kiri atau kanan pintu lalu mengucapkan salam. Ini kerana pada ketika itu, rumah-rumah belum dilengkapi dengan pintu/tirai.

5. Pilih waktu bersesuaian untuk menziarah

Saya tahu ramai ghairah nak menziarah rumah keluarga, sanak-saudara dan rakan-taulan, lebih-lebih lagi kalau tidak bertemu dalam masa yang lama. Tetapi pilihlah waktu yang bersesuaian untuk menziarah. Bukan apa, salah pilih waktu berziarah, ia akan menimbulkan rasa kurang senang tuan rumah dan mendedahkan sikap tidak sensitif kita pada orang lain. Jika hendak berziarah, elakkan dari datang pada waktu-waktu ini iaitu waktu sebelum Subuh, tengah hari dan selepas solat Isyak. Waktu sebelum Subuh, pada ketika itu, orang masih lena. Waktu tengah hari ialah waktu bagi orang makan dan berehat. Sementara waktu selepas solat Isyak pula ialah waktu orang hendak masuk tidur. Pilihlah masa bersesuaian agar kedua-dua pihak (tuan rumah dan tetamu) merasa selesa dan gembira.

6. Jaga mata.

Bila sudah diberi kebenaran untuk masuk, sudah tentu perhatian kita tertumpu kepada perhiasan, barang atau ahli keluarga tuan rumah. Perbuatan sebegini seharusnya dielakkan kerana ini bukan saja menimbulkan ketidakselesaan kepada tuan rumah dan ahli keluarganya malah ia sebenarnya boleh mengundang kepada dosa-dosa lain seperti mengumpat, menghina dan memfitnah. Jangan kerana kegagalan kita mengawal mata, Aidilfitri yang seharusnya disambut dengan rasa syukur dan ceria bertukar menjadi tempat untuk kita bermasam muka pula.

7. Duduk di tempat yang dinyatakan tuan rumah

Bila kita sudah dapat izin untuk berziarah dan masuk dalam rumah, bila tuan rumah tunjukkan tempat di mana kita boleh berada, hormatilah permintaannya dan duduk di ruang tersebut. Jangan jadikan rumah tersebut macam rumah sendiri walaupun tuan rumah ialah orang yang kita kenali.  Belajarlah menghormati ruang dan privasi yang diberi tuan rumah sebab bila kita berbuat demikian, ia menunjukkan bahawa kita juga sensitif dan memupuk sikap saling menghormati antara satu sama lain. Bagi tuan rumah pula, berikan tempat yang terbaik bila melayan tetamu. Ini kerana bila kita berbuat demikian, kita memuliakan tetamu tersebut. Contohi teladan Nabi s.a.w dalam soal ini di mana baginda memberi tempat duduk terbaik dalam rumahnya kepada Umar bin al-Khattab r.a semasa beliau bertandang ke rumah. Menurut Aisyah r.a, tiada siapa yang duduk di tempat baginda kecuali Umar r.a.

8. Beri hadiah ikut kesesuaian tuan rumah.

Saya dapat rasakan bila sebut hadiah, perkara pertama muncul dalam kepala ialah duit raya. Perkara itu satu kebiasaan semasa Aidilfitri tetapi bagaimana sekiranya tuan rumah menyambut kelahiran bayi, mengadakan kenduri-kendara atau berada di hospital? Justeru, sekiranya merancang hadiah untuk tuan rumah yang diziarahi, lihat terlebih dahulu keperluan tuan rumah agar ianya bersesuaian dengan keperluannya, mencambahkan lagi rasa kasih sayang dan menambah keceriaan pada bulan Syawal yang gemilang ini. Ini berdasarkan nasihat Anas r.a kepada anaknya, yang diriwayatkan oleh Sulaiman bin al-Mughirah, “Bertukarlah hadiah sesama kalian kerana ia akan menambah rasa cinta antara kamu berdua.” Jangan pilih hadiah yang buat tuan rumah merasa kurang senang. Contoh, tuan rumah berada di hospital kerana kencing manis dan kita dengan selamba membawa kek coklat dua tingkat yang manis lagi berkrim. Tuan rumah sudah pasti berbulu dan menganggap kita tidak sensitif dengan keadaannya.

9. Jangan kritik makanan yang dihidangkan tuan rumah.

Ini satu perkara yang memang kita selalu dengar bila bertandang ke rumah sanak-saudara atau kawan-kawan. Bila kita makan, ada saja komen-komen tak enak berkenaan kualiti makanan atau minuman yang dihidangkan. Ya, kualiti makanan yang dihidangkan tidaklah sehebat Michelin Star atau bertaraf Iron Chef tetapi itu bukan lesen untuk kita perlekeh makanan atau minuman yang dihidangkan. Kasihanilah tuan rumah yang bersusah-payah menyediakan juadah untuk kita makan pada lebaran ini. Contohi sikap Nabi s.a.w bila berhadapan dengan isu ini. Menurut Abu Hurairah r.a, baginda tidak pernah memperlekeh sesuatu makanan tetapi baginda akan terus makan jika menyukainya dan meninggalkan ia jika tidak menyukainya. Sikap sebegini yang menyejukkan hati tuan rumah dan menunjukkan kita menghargai kesungguhan menyediakan juadah untuk tetamu.

10. Mendoakan kebaikan kepada tuan rumah.

Selepas selesai dilayan dengan baik oleh tuan rumah, jangan lupa mendoakan kebaikan kepada tuan rumah yang menjamu kita dengan baik. Doakan mereka dengan beberapa doa Rasulullah s.a.w ini. Antaranya, “Ya Allah, berkatilah rezeki mereka, ampunilah mereka dan kasihanilah mereka.” (Hadis Riwayat Muslim). Atau boleh juga berdoa dengan doa ini, “Ya Allah, berilah makanan kepada orang yang memberiku makan dan berilah minum kepada orang yang memberiku minum.” (Hadis Riwayat Muslim). Boleh rujuk kepada gambar di bawah.

11. Jangan duduk terlalu lama.

Memang seronok bersama keluarga, sanak-saudara dan kawan-kawan tetapi bagi yang bertamu, perlu juga tahu tentang had masa bertamu. Berilah ruang kepada tuan rumah untuk berehat dan mengemaskan rumah selepas seharian melayani kerenah tetamu. Sekiranya kita duduk terlalu lama, dikhuatiri kita sebenarnya membuatkan tuan rumah merasa kurang selesa dan tidak lagi merasa gembira menerima kita sebagai tetamu. Bila tuan rumah sudah beri isyarat untuk beredar, pulanglah dengan hati yang ceria. Jika memang ada niat untuk menginap lama, kena ingat tempoh paling lama untuk menginap ialah tiga hari. Ini berdasarkan sabda Rasulullah s.a.w yang diriwayatkan oleh Abu Shuraih al-Kalbi r.a, “Tetamu boleh menginap selama tiga hari dan ganjarannya ialah waktu siang dan malam sementara apa yang dibelanjakan tuan rumah ke atas tetamu itu mendapat pahala. Dan tidakla dibenarkan bagi tamu tersebut untuk menginap lama sehingga menyusahkan tuan rumah tersebut.” Justeru, kiranya kita hendak duduk lebih lama daripada tiga hari, minta izin dengan tuan rumah dan sekiranya berkemampuan, hulurkan sedikit duit bagi menambah perbelanjaan tuan rumah yang menjaga keperluan kita semasa kita berada di situ.

12. Beredar sekiranya tidak mendapat izin.

Semua adab di atas andai kita diberi izin untuk masuk ke dalam rumah. Tetapi apa yang kita perlu lakukan sekiranya kita tidak dapat izin? Nasihat saya, beredarlah. Hormati hak tuan rumah yang menolak niat kita untuk berziarah pada ketika itu. Mungkin saja pada ketika itu, tuan rumah tiada di rumah atau jika ada sekalipun, ada urusan yang perlu ditanganinya sehingga menyukarkannya menerima tetamu. Ini berdasarkan firman Allah s.w.t dalam ayat 28, Surah An-Nur bermaksud, “Maka sekiranya kamu tidak mendapati sesiapa (yang berhak memberi izin) maka janganlah masuk ke dalam rumah itu sehingga kamu diberi izin; dan jika dikatakan kepada kamu “baliklah”, maka hendaklah kamu berundur balik; cara yang demikian adalah lebih suci bagi kamu; dan (ingatlah) Allah Maha Mengetahui akan apa yang kamu lakukan.” Dan ini disokong oleh satu hadis yang diriwayatkan Abu Musa al-Asyari r.a, “Jika salah seorang daripada kamu meminta izin sebanyak 3 kali tetapi tidak diizinkan, maka hendaklah kamu kembali.” (Riwayat Bukhari dan Muslim).

Sumber:

1. Choiriyah, Ummu Insan. (2010). Adab Meminta Izin. https://almanhaj.or.id/2847-adab-meminta-izin.html

2. Ustaz Datuk Dr Mohd Izhar Mohd Kashif. (2015). Bismillah. TV3.

3. Ustaz Datuk Badlishah Alauddin. (2013). Cinta Ilmu: Fiqh Syariah. TVAlhijrah.

4. Sunnah.com. The hadith of Prophet Muhammad pbuh (s.a.w) at your fingertips. sunnah.com


Sargon Of Akkad: Penyatu Negara Kota Sumeria

Ketika Sargon memerintah,empayarnya meliputi wilayah Lembah Furat,Iran dan Syria pada hari ini.Beliau telah menakluk negarakota-negarakota Sumeria dan menyatukannya ke dalam sebuah empayar besar.

Sargon membina kekuatan tentera yang besar dan ditakuti seluruh Mesopotamia (Iran dan Iraq sekarang).Karismanya menyamai Ashurbanipal dari kerajaan Assyria dan Nebuchadnezzar II dari bayak,Bajau,Jawa dan sebagainya dalam rumpun Nusantara/Austronesia.

Gelarannya ialah Sarru-Kin dan gelaran penuhnya ialah ‘Raja kepada Kish,Lagash,Umma,Uruk,Pemilik seluruh Sumer,Elam,Mari dan Yarmuti.

Ketika kitab Veda banyak mengandungi kisah peperangan raja-raja Babilon,perlu dinyatakan di sini bahawa ‘Elam dan Yarmuti’ adalah dua nama yang penting.

Elam adalah satu kaum purba yang dah pupus di selatan Iraq,anehnya,bahasa kaum Elam ini tidak punya kaitan dengan kaum-kaum di sekitarnya yang menggunakan bahasa rumpun Semit.Bahasanya terpinggir (isolate language) dan banyak hipotesis yang mengaitkan dengan bahasa Munda,Mon-Khmer dan Dravidia.

Yarmuti pulak didapati dari tablet oleh Sargon yang menyatakan penaklukan ke atasnya.Sampai sekarang pengkaji tidak dapat menetapkan di manakah Yarmuti ini yang diyakini terletak berdekatan dengan demografi kaum-kaum di India.

Daripada laluan (route) kempen ketenteraan oleh Sargon,seolah-olah mereka telah mencapai Pakistan (Mohenjo Daro/Harappa) pada hari ini.

Jika dikatakan orang Aryan yang ‘membudayakan’ kaum-kaum India Utara dengan budaya Veda-Avesta maka kaum-kaum Dravidia termasuk Tamil di’ciptakan’ oleh Sargon dan kerajaan Elam.


Makam Christopher Columbus Akhirnya Ditemui

Bagi sesetengah orang Eropah, Christopher Columbus ialah penjelajah yang mendedahkan perihal Dunia Baru kepada kuasa-kuasa benua berkenaan. Bagi aktivis orang asli terutama di Carribean, inilah individu yang memulakan usaha membunuh orang asli – langkah yang diteruskan oleh Conquistador di Amerika Tengah dan Selatan. Tetapi di mana lokasi sebenar makam pelayar Itali abad ke-15 itu?

Dalam tempoh 55 tahun hayat Columbus, beliau mengetuai pelayaran ke Dunia Baru sebanyak empat kali iaitu 1492-93, 1493-96, 1498-1500 dan 1502-1504. Keempat-empat pelayaran ini ditaja oleh Raja Sepanyol, Raja Ferdinand II dan permaisurinya Isabella.

Sebelum ekspedisi-ekspedisinya merentas Lautan Atlantik, Columbus pernah berlayar ke Ireland dan Iceland dengan kapal layar Portugal. Beliau juga pernah menjadi ejen gula bagi pihak Genoa di mana pada satu ketika, beliau tiba di Madeira, Portugal. Columbus juga pernah berlayar ke pantai barat Afrika dan singgah di kubu Portugal, São Jorge da Mina di Ghana.

Tetapi sayang, Columbus mati dalam keadaan miskin dan dinafikan hak satu persepuluh bagi setiap harta yang dibawa dari Dunia Baru. Keadaan ini berlaku selepas Raja Ferdinand II menyingkirkannya sebagai Gabenor Hispaniola (kini sebahagian daripada pulau Greater Antilles).

Columbus dikebumikan di Valladolid pada tahun 1506. Tiga tahun selepas itu, makamnya digali semula dengan mayatnya dipindahkan ke makam keluarganya di Seville. Sepanjang sejarah, mayat beliau dipindahkan beberapa kali sebelum kembali ke Seville.

Mengikut wasiatnya, rangka Columbus kemudiannya dibawa ke Santo Domingo, Republik Dominica pada 1544. Lebih 250 tahun kemudian, ia dibawa ke Havana, Cuba. Akhirnya, selepas lebih 300 tahun dibawa menyeberangi Lautan Atlantik, rangkanya dibawa kembali ke Seville dan itulah lokasi persemadiannya sehingga hari ini.

Tetapi sejak itu, ia mencetuskan perdebatan tentang lokasi sebenar makam Columbus. Ini kerana Republik Dominica mendakwa beliau dimakamkan di sebuah rumah api yang cantik di Santo Domingo.

Bagi menamatkan kontroversi tentang lokasi makam ini, para penyelidik dari Universiti Granada mengambil sampel DNA dari makam yang didakwa sebagai makam terakhir Columbus. Analisis yang dibuat pada 2005 mengesahkan ia sememangnya rangka Columbus. Bagaimanapun, sejarawan tidak menolak jika sebahagian rangka masih disimpan dalam makam di Santo Domingo.

Tetapi bagaimana pula dengan makam pertama Columbus? Mengikut keterangan sejarawan dari Muzium Tentera Laut Sepanyol, beliau dikatakan dikebumikan di Biara San Francisco, Valladolid. Hari ini, biara tersebut tidak wujud dan digantikan dengan satu zon komersial berhampiran Plaza Mayor, Valladolid.

Bagi memastikan bahawa lokasi ini merupakan lokasi tepat Biara San Francisco, sampel tanah dari lot komersial itu diambil dan dibandingkan dengan sampel tanah dari makam Columbus di Seville. Dan hasilnya lot tersebut merupakan lokasi asal biara berkenaan.

RUJUKAN

Pandey, S. (2022, 11 April). First Tomb of Christopher Columbus Finally Found. Ancient-Origins.

Sumber gambar: Shutterstock


An Education (2009): Kepentingan Pendidikan

An Education merupakan sebuah filem yang ditayangkan pada tahun 2009. Pernah dicalonkan dalam Academy Awards 2010, filem ini dilakonkan oleh Carey Mulligan dan Peter Sarsgaard. Filem ini merupakan sebuah adaptasi daripada autobiografi seorang wartawan Inggeris yang bernama Lynn Barber.

Berlatarkan tahun 1960-an, An Education mengisahkan tentang seorang remaja perempuan berusia 16 tahun bernama Jenny (dilakonkan oleh Carey Mulligan) yang merupakan seorang pelajar bijak di sekolah. Cita-citanya adalah untuk melanjutkan pelajaran di salah satu universiti berprestij di dunia, iaitu Oxford University. Jenny juga dibesarkan oleh ibu bapa yang sangat tegas dan sentiasa mengingatkan Jenny tentang pencapaiannya dalam pembelajaran.

Jenny bertemu dengan David (lakonan Peter Sarsgaard) yang merupakan seorang penipu helah. Yakin dengan minat mereka yang sama dalam bidang muzik dan seni, Jenny akhirnya jatuh cinta dengan David yang jauh lebih tua darinya dan bercadang untuk berkahwin sekali gus berhenti sekolah dan melupakan hasratnya ke Oxford University.

Filem ini sesuai ditonton oleh semua lapisan masyarakat, baik ibu bapa, guru mahupun remaja. Hal ini kerana setiap individu berhak mendapat peluang pendidikan dan semua pihak bertanggungjawab dalam memastikan pelajar-pelajar menerima dan melanjutkan pelajaran sehingga ke peringkat tinggi dalam menjamin masa hadapan yang lebih cerah dan menjanjikan.

Menerusi filem An Education ini, penonton dapat melihat ketegasan ibu bapa Jenny, iaitu Jack dan Marjorie dalam membesarkan anak perempuan tunggal mereka itu. Jack merupakan seorang bapa yang terlalu mengongkong sementara Marjorie berperwatakan lebih lembut dan sentiasa cuba memenangkan kehendak anaknya.

Namun begitu, Jack dan Marjorie tidak terlepas daripada ditipu oleh David yang bijak mengatur percakapan dan tingkah-laku di hadapan mereka dalam proses mendapatkan Jenny. Jack yang pada mulanya sangsi dengan David akhirnya percaya pada segala tipu helah David yang dengan yakin mengakui bahawa dia merupakan graduan Oxford University. David yang bermulut ‘manis’ juga pandai mengambil hati kedua ibu bapa Jenny dengan pujian yang membuatkan mereka berkenan pada budi pekertinya.

Di samping itu, karakternya yang bagaikan seorang lelaki yang berduit dan bekerjaya baik juga berjaya meyakinkan Jack untuk membenarkannya berkawan rapat dengan Jenny. Lebih teruk lagi, Jenny mengetahui tipu helah tersebut dan turut sama bersubahat supaya ibu bapanya membenarkannya keluar dengan David.

Apabila Jenny meluahkan hasratnya untuk berkahwin dengan David dan menghentikan persekolahan, Jack tanpa ragu telah menyokong tindakan anaknya tersebut. Jenny yang terkejut mempersoalkan ketegasan dan kesungguhan Jack yang dahulunya sentiasa memaksa Jenny untuk meyambung pelajaran ke Oxford University. Jack seterusnya membalas bahawa David merupakan seorang lelaki yang boleh menjaga Jenny dengan baik sekali gus menjamin masa hadapannya tanpa perlu melanjutkan pelajaran ke Oxford University.

Tipu helah David akhirnya terbongkar. Namun begitu, segalanya telah terlambat kerana Jenny telah berhenti sekolah tanpa menduduki peperiksaan A-levels yang boleh membantunya melanjutkan pelajaran ke peringkat universiti. Sekolahnya pula menolak rayuannya untuk mengulangi pembelajaran tahun akhir sekali gus menghalangnya daripada menduduki peperiksaan A-levels.

‘You’re my father again, are you? What were you when you encouraged me to throw my life away? Silly schoolgirls are always getting seduced by glamorous older men. What about you two?’

Ibu bapa yang seharusnya lebih berpengalaman dalam kehidupan berbanding anak-anak perlu lebih peka dan prihatin dengan pergaulan sosial anak masing-masing. An Education memaparkan kesilapan ibu bapa yang terlalu mempercayakan anak sendiri dan orang luar tanpa usul periksa.

Anak-anak remaja khususnya, yang cenderung membuat keputusan yang didorong emosi berbanding akal fikiran perlu dipantau dan diberikan lebih perhatian. Ibu bapa juga seharusnya menggalakkan anak-anak untuk meletakkan pendidikan dan pembelajaran sebagai satu kepentingan dan matlamat hidup yang perlu dicapai lebih daripada apa pun.

Hal ini kerana realitinya, teman hidup boleh meninggalkan satu sama lain bila-bila masa sahaja tetapi pendidikan yang baik dapat menjanjikan masa hadapan yang lebih cerah dan terjamin tanpa kebergantungan pada yang lain.

Jenny bernasib baik kerana mempunyai guru-guru yang memberikan perhatian terhadapnya.Miss Stubbs, guru Bahasa Inggerisnya sering memberikan Jenny nasihat dan menggalakkannya untuk melanjutkan pelajaran dan mencapai cita-cita ke Oxford University.

‘You can do anything you want, you know that. You’re clever and you’re pretty. Is your boyfriend interested in clever, Jenny? I’m telling you to go to Oxford, no matter what.’

Miss Walters, pengetua di sekolah Jenny juga turut prihatin terhadap dirinya. Namun, Miss Walters mengambil pendekatan yang lebih tegas dengan mengancam untuk membuang Jenny daripada sekolah jika dia masih berdegil untuk berkahwin dengan David.

Filem ini mempamerkan tugas guru ataupun pengajar dalam berdepan dengan pelajar yang bermasalah seperti Jenny. Terdapat dua pendekatan iaitu dengan cara yang lebih lembut seperti Miss Stubbs ataupun dengan cara yang lebih tegas seperti Miss Walters. Walau bagaimanapun, penonton dapat melihat bahawa kedua-dua cara ini tidak berkesan untuk memujuk Jenny yang bijak dan pada masa yang sama, keras kepala.

Bagaimanapun pendekatan yang dipilih oleh guru, mereka seharusnya mengambil kira kebijaksanaan dan kematangan pelajar yang terlibat selain memahami keperluan emosi mereka. Seperti yang ditonjolkan di dalam filem, Miss Stubbs dan Miss Walters masing-masing tidak mampu memberikan jawapan yang jelas dan meyakinkan kepada Jenny, sebab-sebab mengapa Jenny perlu mempertimbangkan keputusannya yang pendek akal.

Menerusi filem An Education ini, Jenny merupakan seorang remaja yang bijak. Minatnya dalam membaca menjadikannya seorang pelajar yang berfikiran lebih terbuka di samping meningkatkan minatnya untuk melihat dunia. Oleh kerana kehidupannya agak terkongkong dengan sikap bapanya yang terlalu tegas, Jenny bercita-cita untuk keluar dan bebas dari kepompong dunia kecilnya yang hanya dikelilingi kawasan perumahan dan sekolah.

Kemunculan David yang mampu membawanya ke tempat-tempat yang diimpikan seperti Paris, makan hidangan mewah di café sambil mendengar alunan muzik jazz kegemaran serta melihat seni-seni oleh pelukis terkenal memerangkap Jenny yang sememangnya mengimpikan kehidupan seperti itu.

Walaupun Jenny sedar bahawa apa yang David lakukan itu merupakan satu kesalahan termasuklah menipu ibu bapa Jenny, namun cintanya terhadap David dan ‘dunia’ yang disediakan oleh David menutup mulutnya sekali gus mengaburi kesedarannya tentang apa yang benar dan salah. Jenny merasakan yang akhirnya dia bebas dan gembira, dan itu paling penting dari segalanya termasuklah dari cita-citanya untuk ke Oxford University.

‘Studying is hard and boring. Teaching is hard and boring. So you’re telling me to be bored, and then bored, and finally bored again, but this time for the rest of my life. This whole stupid country is bored. There’s no life in it, or color, or fun. It’s probably just as well the Russians are gonna drop a nuclear bomb on us any day now. So my choice is to do something hard and boring, or marry my Jew. And go to Paris and Rome and listen to jazz and read and eat good food in nice restaurants and have fun.’

Zaman remaja sememangnya merupakan zaman yang merunsingkan. Remaja kebiasaannya sering merasakan diri mereka cukup matang walaupun tingkah laku dan pemikiran mereka membuktikan sebaliknya.

Selain itu, emosi merupakan sahabat baik bagi para remaja. Apa jua keputusan dan langkah yang diambil akan ditemani emosi yang sukar dilawan. Dan keputusan yang dilakukan dengan penuh emosi cenderung menjadi keputusan yang salah dan jauh menyimpang dari kesimpulan yang diharapkan.

Di samping itu, kedegilan dan sikap keras kepala untuk mengambil kira nasihat golongan yang lebih tua dan berpengalaman lagi-lagi bagi remaja yang bijak seperti Jenny sering menambah kepada permasalahan sedia ada.

Oleh itu, para remaja harus merendahkan ego masing-masing dengan mendengar nasihat daripada pihak yang prihatin dan mahukan yang terbaik buat mereka. Kejayaan dan kebahagiaan hidup tidak mempunyai jalan pintas, segalanya harus bermula dari bawah.

Proses mendapatkan pendidikan yang baik mungkin sukar dan mengambil masa yang lama tetapi kesukaran itu yang membuatkan ianya bererti dan lebih manis dicapai. Dalam melakukan apa jua keputusan, sentiasa lah beringat bahawa pencapaian cita-cita adalah yang paling utama.

Kesimpulannya, An Education mengetengahkan tema pendidikan dan kepentingannya dalam memastikan masa hadapan yang lebih terjamin. Mungkin ada golongan yang berpendapat bahawa pendidikan formal tidak lagi merupakan keperluan pada zaman kini. Namun begitu, rata-rata majikan akan melihat kelulusan para pemohon pekerjaan sebelum menawarkan posisi dalam syarikat masing-masing, walau sekecil-kecil keputusan SPM sekalipun.

Mereka yang mempunyai kelulusan pendidikan juga cenderung mandapat pekerjaan tetap yang juga menyumbang kepada kestabilan hidup. Kebahagiaan yang diinginkan mampu digapai seiring dengan pencapaian cita-cita. Dan salah satu jalan yang paling berkesan dan sangat membantu dalam mencapai cita-cita adalah dengan mengutamakan pendidikan.

Trailer filem:


Benarkah Jepun Menyerang Tanah Melayu Dengan Berbasikal?

Melihat sejarah penaklukan Jepun sekitar tahun 1941, ramai dari kita menyangka angkatan tentera Imperial Jepun yang diterajui Jeneral Yamashita hanya menggunakan basikal semata-mata dalam kemaraan mereka membantai tentera Berikat di Malaya, hasil pengajaran melalui buku teks sekolah sejak dari dahulu lagi.

Tidak diketahui ramai, garisan logistik tentera Jepun dan kekuatan militernya tidak semata-mata bergantung penuh kepada bilangan infanteri sahaja, atau kemaraan Jepun tidak semata-mata bergantung harap seratus peratus kepada basikal. Basikal adalah salah satu dari beberapa aspek kemudahan logistik yang digunakan Jepun dalam kempen mereka di Malaya.Ia adalah tulang belakang, namun ia tidak dapat seratus peratus membawa segala aset p3rang yang lebih berat seperti artileri.

Keseluruhan kekuatan tentera Jepun adalah mencecah 70 000 orang, 568 buah pesawat dan 200 buah kereta kebal untuk Kempen Malaya sahaja….

Jepun tidak semata-mata berjalan kaki dan berbasikal dalam kemaraan mereka dari Kota Bahru ke Singapura. Tentera Jepun ketika itu turut menggunakan trak tentera British yang ditinggalkan selain trak milik tauke Cina untuk mara membawa bekalan makanan dan peluru serta anggota tentera sehingga ke Singapura.

Malah turut menggunakan landasan keretapi yang wujud ketika itu untuk membawa sejumlah bekalan kepada tentera yang berada di garisan hadapan. Trak tentera,kenderaan tempur dan kereta api yang ditinggalkan British ketika mereka berundur digunakan semula oleh Jepun untuk membawa bekalan logisitik.

Ramai yang tidak sedar bahawa disamping infanteri tentera Imperialis Jepun membawa sejumlah kereta kebal ringan dan sederhana berat dalam kempen mereka dibantu dengan sokongan pesawat pejuang dan pesawat pengebom…dan sejumlah besar artileri dan pertempuran utama seperti di Kampar, Slim River, Gemas, dan Muar memperlihatkan gabungan serangan tentera infanteri dan kereta kebal.

Dalam pertempuran di Jitr .ia melibatkan pengunaan kereta kebal dan artileri dari Singora,selain kemaraan tentera infanteri dan memperlihatkan pertempuran berakhir dalam masa 15 jam yang mana sepatutnya garis pertahanan di Jitra mampu untuk bertahan sehingga 3 bulan.

Begitu juga di Slim River,Gemas dan Muar yang turut memperlihatkan gabungan serangan elemen armor dan infanteri disatukan membentuk satu elemen tempur yang berjaya mematahkan cubaan pertahanan dan perkubuan Tentera Berikat yang akhirnya membolehkan Jepun memasuki Singapura. Ini merupakan gerakan yang dipanggil Combined Arms yang mana setiap divisyen infanteri disokong oleh kenderaan tempur dan bantuan serangan udara dari pesawat pengebom dan pesawat pejuang. Taktik serangan kilat ini mirip taktik Blitzkrieg yang diaplikasikan tentera Nazi Jerman, namun ia kurang mendapat perhatian kerana pertempuran di Malaya dikatakan tidak signifkan pada sesetengah pengkaji sejarah.

Selain elemen militer, Jepun juga mempunyai rangkaian perisikan yang sangat teliti di Malaya, dimana maklumat kedudukan pangkalan,unit tentera dan aset tentera dimaklumkan oleh perisik yg terdiri dari penduduk tempatan selain warganegara Taiwan dan Korea yang menyamar sebagai pelancong asing di Malaya pada ketika itu. Turut membantu Jepun adalah gerakan nasionalis seperti Kesatuan Melayu Muda yang menanam doktrin anti imperialis dikalangan penduduk tempatan dan mewujudkan semangat untuk bangkit menentang penjajah dengan bantuan Jepun.

Di pihak British, pertahanan yang tidak mencukupi turut membawa kepada kekalahan mereka di Malaya dan Singapura dimana tentera British, kebanyakannya tidak kurang pengalaman tempur dan kurang latihan yang trampil, dilengkapi dengan persenjataan guna semula, dari raifal hingga meriam dan tiada elemen armor atau kereta kebal wujud dalam angkatan tentera mereka ketika itu sehinggalah saat akhir Singapura tewas, selain pesawat yang dipertanggungjawabkan untuk mempertahankan Malaya terdiri dari pesawat usang hasil dari polisi Churchill yang menumpukan sumber pep3rangan kearah mengalahkan Nazi Jerman di Eropah.

Ketiadaan tentera laut tentera Berikat juga memberikan kelebihan kepada Jepun dalam penaklukan Malaya. Jepun secara harfiahnya menguasai kawasan perairan dan ruang udara Malaya, membolehkan mereka mengatur gerak tentera melalui pendaratan amfibia di Teluk Intan dan kemudian membentuk rusuk bagi mengalahkan pertahanan British. Ini dapat disaksikan dalam pertempuran di Kampar yang mana pasukan tentera Jepun mengepung tentera Berikat dari selatan dan memaksa mereka berundur ke Trolak dan kemudian Slim River.

Taktik yang digunakan Jepun sebenarnya mirip p3rang kilat yang digunakan Nazi Jerman dalam penaklukan Eropah. Ia mengutamakan pergerakan pantas infanteri dan disokong kereta kebal dan artileri serta bantuan rapat udara yang sangat efisien dalam mengasak tentera Berikat sehingga ke Singapura.

Jepun juga pada ketika itu mempunyai kelengkapan yang lebih baik, tenteranya lebih berpengalaman dalam pertempuran (kebanyakan tentera yang terlibat di Malaya pernah berkhidmat di China) serta sokongan angkatan udara dan armada laut yang berterusan memungkinkan Jepun menundukkan Malaya dan Singapura dalam 1 bulan 23 hari.

Apapun, basikal yang digunakan Jepun sememangnya memberikan kelebihan mobiliti kepada mereka, dan ia menjadi tulang belakang logistik yang memenangkan Jepun dalam kempen mereka di Malaya.


Antara British, Kedah Dan Siam

Semua sedia maklum sejak sebelum zaman Kesultanan Melayu Melaka, Negeri-Negeri Melayu Utara (NNMU) seperti Kedah, Perak dan Kelantan dianggap Siam sebagai negeri-negeri yang dinaunginya. Tetapi sejak beberapa abad, Siam terlalu sibuk melawan penceroboh yang mahu merampas wilayahnya termasuk Burma sehingga sukar membuat sebarang tuntutan terhadap NNMU. Ini memaksa Siam berpuas hati dengan hantaran bunga emas yang dihantar oleh pemerintah negeri-negeri berkenaan setiap tiga tahun sekali sebagai tanda pengiktirafan naungan Siam.

Situasi semakin tidak menyebelahi Siam menjelang abad ke-18 Masihi apabila Burma melakukan siri serangan yang melemahkan kekuatan kerajaan tersebut. Kemuncak kempen Burma ialah serangan ke atas Ayutthaya pada tahun 1767. Berita kemusnahan Ayutthaya pasti diketahui pemerintah NNMU yang lain dan pada mereka, ini satu peluang untuk mendapatkan semula kemerdekaan mereka dari Siam. Mereka turut melihat penghantaran bunga emas itu hanya sekadar tanda persahabatan dan penghormatan kedua-dua kerajaan. Atas sebab itulah, Kedah yang ketika itu diperintah Sultan Abdullah menggunakan peluang memajak Pulau Pinang kepada British yang diketuai Francis Light. Berita tersebut sudah pasti menimbulkan kemarahan Raja Siam tetapi bagi Sultan Abdullah, hubungan baru ini dilihat dapat menghalang Siam dari melakukan sebarang bentuk tindak balas terhadap Kedah.

Tetapi semua itu berubah apabila panglima terbilang Siam Phraya Taksin mengetuai angkatan perang mereka dan memerangi kerajaan Burma sehingga memaksa mereka berundur dari bumi Siam. Kejayaan Taksin membolehkan kerajaan Siam kembali bertapak dan penggantinya Rama I menubuhkan Dinasti Chakri yang memerintah Siam dari tahun 1782 hingga sekarang. Walaupun Burma sekali lagi cuba mengasak kedudukan Siam menerusi kempen ketenteraan Raja Bodawpaya pada tahun 1785, kempen tersebut berakhir dengan kegagalan. Bodawpaya terpaksa berundur dan ini membolehkan Siam mengalihkan fokusnya kepada NNMU yang mula menuntut kemerdekaan.

Apabila Kesulltanan Patani enggan menghantar bantuan tentera kepada Siam semasa menghadapi ancaman Burma, Siam menggerakkan bala tentera diketuai putera Rama I, Surasi ke Patani. Dalam serangan tersebut, Sultan Muhammad syahid di medan pertempuran sementara 4,000 orang Melayu Patani dibawa dalam keadaan berantai ke Bangkok untuk diperhambakan. Walaupun Patani cuba mendapatkan semula kemerdekaannya menerusi pemberontakan pada tahun 1791 dan 1808, ia masih gagal menyingkirkan cengkaman Siam. Malah, Bangkok bertindak balas dengan membahagikan Patani kepada tujuh wilayah dan ditadbir terus oleh Raja Ligor. Tindakan Siam menandakan berakhirnya Kesultanan Patani yang pada awalnya bermula sebagai kerajaan purba Langkasuka. Serangan tersebut turut berperanan sebagai isyarat kepada NNMU: tunduk kepada kekuasaan Siam atau bersiap sedia diserang.

Dalam dekad 1820-an, Kedah dipaksa membekalkan tentera, kapal dan beras untuk membantu Siam menghalau keluar tentera Burma dari bumi Siam. Dan Kedah turut dipaksa menyerang Perak pada tahun 1818 atas alasan Perak tidak lagi menghantar bunga emas ke Bangkok. Tetapi Sultan Ahmad Tajuddin Halim Shah II tahu tindakan tersebut sebenarnya bertujuan melemahkan kedua-dua negeri Melayu itu dan memberi peluang kepada Siam bertapak di kedua-dua negeri berkenaan. Kedah bagaimanapun berjaya mengalahkan Perak dan seperti yang diharapkan Bangkok, Perak terpaksa menghantar bunga emas ke sana.

Pada tahun terakhir pemerintahan baginda di Kedah, Rama II menjemput Sultan Ahmad Tajuddin ke Bangkok untuk memberi penghormatan terhadapnya. Tetapi baginda enggan berbuat demikian kerana tahu risiko dibunuh di bumi Siam, sekaligus mendorong baginda tidak bergerak ke sana. Murka dengan tindakan baginda, Rama II mengarahkan satu armada Siam yang besar berlayar ke Kuala Kedah dan menghapuskan garison pertahanan Kedah yang berada di situ. Setelah itu, armada tersebut terus berlayar ke Kuala Merbok untuk memburu Sultan Ahmad Tajuddin. Tetapi baginda berjaya melarikan diri ke Pulau Pinang dan menggunakan gajah baginda dengan menaburkan duit-duit syiling dengan tujuan melengahkan pergerakan tentera Siam. Siam nyata berang dengan tindakan Britain yang memberi perlindungan terhadap baginda tetapi tidak boleh berbuat apa-apa.

Seperti mana yang dilakukan di Patani, Siam membahagikan Kedah kepada empat wilayah iaitu Kedah, Perlis, Setul (Satun) dan Kubang Pasu. Setiap wilayah ditadbir oleh raja yang dipilih kerajaan Siam dan bersedia bernaung di bawah kerajaan Siam. Kubang Pasu kemudiannya dipulangkan kepada Kedah beberapa dekad kemudian. Tetapi Perlis kekal menjadi negeri yang merdeka sementara Setul/Satun kekal dalam penguasaan Thailand.

Selepas Kedah, Siam mengalihkan perhatian terhadap Perak pula. Raja Ligor berharap dapat meluaskan jajahan Siam hingga ke kawasan paling selatan. Tetapi cita-cita baginda tersekat apabila Perak menjadikan bala tentera baginda mangsa amukan mereka dengan bantuan orang-orang Bugis yang diutus dari Kesultanan Selangor. Raja Ligor juga semakin kecewa bila setiap perangkap yang diatur untuk memaksa Perak tunduk bukan saja tidak menjadi tetapi lebih banyak makan tuan. Dan dengan British sendiri enggan menolong Siam kerana tidak mahu kehilangan hak bijih timah dengan Perak dan Selangor, Raja Ligor tahu cita-citanya itu binasa sudah.

Sementara itu di Pulau Pinang, Sultan Ahmad Tajuddin yang duduk dalam buangan mendesak campur tangan British untuk membantu baginda mendapatkan semula takhtanya. Kalau diikutkan, ramai pegawai dan peniaga British bersimpati dengan nasib baginda dan mengharapkan campur tangan London dalam isu tersebut. Ini kerana selain melibatkan soal maruah, serangan Siam sudah pasti akan mencetuskan situasi kacau-bilau dan menjejaskan soal perdagangan ketika itu. Tetapi kebimbangan mereka langsung tidak dikongsi Gabenor Jeneral British yang berpangkalan di Calcutta, India yang melihat kos peperangan yang mahal tidak menjustifikasikan campur tangan mereka di Semenanjung Tanah Melayu. Atau dalam erti kata lain, Sultan Ahmad Tajuddin bersendirian dalam menghadapi ancaman Siam.

Tetapi semua itu berubah bila Britain melancarkan kempen ke atas kerajaan Burma pada tahun 1824. British sedar sekiranya mereka hendak menang, suka atau tidak, mereka perlu membentuk pakatan dengan Bangkok. Ini yang membawa kepada Perjanjian Burney pada tahun 1826 di mana Britain berjanji tidak akan mengganggu Siam dalam urusan dalaman Kedah. Menerusi perjanjian sama juga yang dilihat menguntungkan Perak dan Selangor, Siam (dalam hati keberatan) bersetuju untuk tidak mengganggu Perak dan Selangor.

Walaupun Perjanjian Burney sudah dimeterai, Pulau Pinang terus menjadi tumpuan para pejuang Melayu yang mahu membebaskan Kedah dari cengkaman Siam. Pembesar-pembesar dan anggota kerabat diraja Kedah berterusan merancang strategi terbaik membebaskan Kedah. Dan seperti yang dinyatakan di atas, sesetengah pedagang dan individu berpengaruh British di Pulau Pinang membantu Kedah secara rahsia dengan menyediakan senjata api, peluru, kapal dan bekalan lain sebagai tukaran kepada beras. Pada tahun 1831, Tunku Kudin mengetuai 3,000 orang Melayu keluar dari Prai dan berjaya menghalau tentera Siam keluar dari Kedah.

Berang dengan tindakan Kedah, Bangkok melabel mereka sebagai lanun dan mula memburu mereka sehingga ke lubang cacing. Sekutu baru mereka di London turut melabel pejuang Kedah sebagai lanun dan bagi sejarawan British, R.O Winstedt menyifatkan tindakan London sebagai sesuatu yang memalukan. Bagi membantu serangan Siam dari darat, kapal-kapal British mengepung perairan Kedah dengan bala tentera Siam terdiri daripada 7,500 tentera dan 3,000 gajah menyerang dari darat. Tunku Kudin dan pasukannya terpaksa berundur dan terkepung di Kota Kuala Kedah. Selepas dikepung selama tiga bulan, kubu tersebut diserang dengan baginda sendiri syahid dalam pertempuran. Sebagai tanda amaran kepada Kedah untuk menghentikan pemberontakan, mayat Tunku Kudin dipenggal dan kepalanya dibawa ke Bangkok. Sementara 16,000 penduduk terpaksa melarikan diri ke Pulau Pinang dan Prai.

Tujuh tahun selepas itu, Kedah sekali lagi berjaya mendapatkan semula negeri mereka dan berjaya membebaskan Patani buat seketika serta mengepung Singgora (Songkhla). Tetapi Siam enggan mengaku kalah dan menghantar bala tentera mereka yang disokong tentera laut British dari laut. Pejuang Kedah bagaimanapun berjaya bertahan dan berkubu di Kota Kuala Kedah dengan kekuatan 200 orang. Selepas diasak bertubi-tubi dari laut dan bala tentera Siam berjumlah 15,000 yang dibekalkan senjata moden, pejuang Kedah terpaksa mengaku kalah dan bendera negeri diturunkan dari kubu berkenaan pada 20 Mac 1838.

Tetapi Sultan Ahmad Tajuddin masih tidak berputus asa mengembalikan semula takhta Kesultanan Kedah. Selepas sedar melawan Siam tidak boleh dibuat dengan kekuatan tentera tetapi dengan permainan akal, baginda mengadakan satu rancangan baru. Pada tahun 1841, putera sulung baginda Tengku Dai dihantar ke Bangkok untuk berunding dengan kerajaan Siam. Menerusi rundingan itu, Kedah bersedia menerima naungan Siam sebagai pertukaran kepada Bangkok mengembalikan semula kedudukan Sultan Ahmad Tajuddin sebagai Sultan Kedah yang sah. Raja Rama III melihat perjanjian tersebut sebagai satu peluang menamatkan ketegangan yang berlangsung hampir 20 tahun membabitkan kedua-dua kerajaan dan membolehkannya fokus kepada kawasan-kawasan lain. Ini kerana Britain dan Perancis sudah mula menghidu wilayah-wilayah Siam yang dimahukan mereka dan sudah tentu jika salah percaturan, Siam pula yang akan ditekan dua kuasa kolonial ketika itu.

Pada tahun 1843, Sultan Ahmad Tajuddin kembali menaiki takhta dan Kesultanan Kedah berjaya dikembalikan seperti sediakala. Walaupun Kedah kehilangan Perlis dan Setul, sekurang-kurangnya Kedah masih mampu mentadbir negeri mereka tanpa sebarang campur tangan Siam. Dan paling penting, Kedah juga tidak mengalami nasib sama seperti Patani. Sementara bagi British pula, ini merupakan campur tangan bersenjata pertama di rantau ini bagi menjaga kepentingan mereka. Dan mereka tidak keberatan menghantar kapal mereka untuk konflik yang berlaku 30 tahun kemudian atas sebab sama: Perang Perak.

SUMBER

Zain, Sabri. (n.d) The Kedah Blockade. http://www.sabrizain.org/malaya/kedah.htm


Mengecas Telefon Bimbit Menggunakan Nafas Sendiri

Titisan
air mungkin bukan sumber tenaga pada anda tetapi ia mampu membentuk
keelektrikan statik yang dipanggil sebagai hygroelectricity
– dikatakan merupakan sumber caj elektrik yang menghasilkan kilat. Caj dalam
titisan air ini dapat dialihkan ke zarah kecil seperti habuk.

Sekumpulan
penyelidik telah menunjukkan tenaga seperti ini dapat dihasilkan melalui grafin
– karbon dua dimensi. Lubang kecil dalam struktur grafin menyerap air kemudian
berlakunya proses pengionan yang menjana arus elektrik.

Walau
bagaimanapun struktur grafin tersebut terlalu besar dan tegar untuk dijadikan
sebagai aplikasi teknologi berskala kecil seperti telefon bimbit. Untuk
menyelesaikan permasalahan ini, sekumpulan penyelidik dari Tsinghua University dan Beijing
Institute of Technology telah menghasilkan penjana daripada filem grafin
oksida nipis yang mampu merenggang dalam pelbagai skala struktur.

Untuk
menghasilkan penjana hygroelektrik
yang fleksibel, para penyelidik ini menggunakan laser untuk memaparkan corak
pada grafin oksida yang telah ditelakkan pada permukaan filem. Mereka mampu
mengembalikan struktur dan sifat asal grafin tulen dengan membuang sebahagian
besar oksigen. Filem tersebut dapat dilipat dan direnggan tanpa menghilangkan
kemampuannya untuk menuai elektrik.

Menyembur
titian air ataupun menghembuskan nafas pada permukaan penjaan tersebut dapat
menghasilkan voltan setinggi 1.5 V – sama nilai dengan bateri AA.

RUJUKAN:


Indonesia Menuduh Malaysia Cuba Claim Tarian Reog

Sejak dahulu lagi, polemik claim antara Malaysia dan Indonesia masih lagi tiada kesudahan. Bermula dari bahasa, seni, makanan dan bermacam lagi benda kecil dijadikan sebagai hujah bahawa berlaku budaya claim.

Padahal kedua-dua negara ini memiliki leluhur yang sama walaupun sudah berbeza pemikiran dan fahaman.

Baru-baru ini, pihak Indonesia telah membuat dakwaan Malaysia cuba merompak atau claim tarian Reog sebagai salah satu warisan negara.

Tindakan itu telah mendapat respon pantas daripada Menteri Penyelaras Bidang Pembangunan Manusia dan Kebudayaan, Muhadjir Effendy.

Beliau mengatakan bahawa Malaysia tidak layak langsung claim tarian Reog itu adalah budaya dan warisan asli Indonesia.

Bagi memastikan Malaysia tidak claim secara membabi buta, beliau telah meminta pihak berkenaan membawa usul tarian Reog ke UNESCO sebagai Warisan Budaya Tidak Ketara (Intangible Cultural Heritagen).

Pengiktirafan UNESCO terhadap tarian Reog akan membuatkan Indonesia memiliki secara mutlak warisan itu dan dapat elakkan Malaysia cuba claim.

Persoalannya sekarang, legit ke tuduhan Indonesia terhadap Malaysia? Untuk itu kita perlu telusuri sejarah tarian Reog.

Tarian Reog dikatakan berasal daripada 5 versi cerita rakyat yang berbeza. Walau bagaimanapun, versi tentang pemberontakan Ki Ageng Kutu adalah paling terkenal dan diingati.

Menurut versi tersebut, Ki Ageng Kutu pada asalnya merupakan hamba kepada raja ketika pemerintahan Bhre Kertabhumi pada abad ke-15.

Oleh kerana tidak tahan melihat sang raja bersikap sangat kejam kerana terlalu mengikut cakap permaisuri, Ki Ageng Kutu telah memberontak tetapi gagal.

Setelah itu, Ki Ageng Kutu telah berundur dan mengasaskan kelas seni bela diri tetapi semangat melawannya tidak akan pernah pudar. Nak lawan raja, Ki Ageng Kutu mestilah miliki angkatan yang ampuh, dapat kuasai para pembesar dan bekerjasama dengan kerajaan sekitar tapi dia sendiri tidak mampu laksanakan semua.

Sebagai tanda ketidakpuashatian kepada raja, Ki Ageng Kutu telah mengasaskan tarian Reog sebagai sindiran kepada Bhre Kertabhumi dan kerajaannya.

Terdapat juga versi lain yang menyatakan tarian Reog diciptakan sebagai salah satu cara untuk menyebarkan Islam kepada masyarakat setempat.

Ki Ageng Kutu tahu masyarakat Jawa sangat berpegang dengan budaya dan adat agak begitu kuat sekali. Bagi memastikan Islam dapat disebarkan dengan aman, Ki Ageng Kutu telah memurnikan budaya Jawa agar bersesuaian dengan Islam.

Itulah yang terjadi kepada tarian Reog.

Dikatakan juga nama Reog itu diambil daripada perkataan riyokun yang bermaksud khusnul khatimah.

Paling penting sekali adalah tarian ini berasal daripada Ponorogo, Provinsi Jawa Timur, Indonesia.

Senang cerita memang agak logik, pihak Indonesia akan melenting jika Malaysia benar-benar cuba claim tarian Reog.

Di pihak Malaysia pula, tidak pernah kedengaran bahawa kita akan claim ataupun merompak tarian Reog. Jika ditanya kepada beberapa rakyat Malaysia, mereka sendiri tidak tahu apa itu tarian Reog.

Mungkin ini hanya perencah sahaja bagi menghangatkan polemik bahasa Melayu vs bahasa Indonesia yang sedang hangat di media sosial.

RUJUKAN:

Muhammad Irfan Al-Amin. (2018, Oktober 8). Mengenal sejarah dan asal-usul Tari Reog Ponorogo. Kata Data.

Utusan Malaysia. (2022, April 7). Indonesia dakwa Malaysia mahu iktiraf ‘Reog Ponorogo’ sebagai warisan negara.


Kultus Menyembah Matematik Pada Zaman Yunani

Pada kira-kira tahun 700 sebelum masihi, terdapat satu gerakan ‘agama’ ataupun mungkin lebih tepat dipanggil sebagai ‘kultus’ (cult) yang menyembah matematik sebagai entiti Tuhan.

Kultus ini berasal daripada Pythagoras, seorang ahli matematik ulung Yunani. Pythagoras mempunyai falsafah bahawa matematik merupakan kunci rahsia kosmos, alam dan kehidupan. Falsafah ini merupakan integrasi mistik dan matematik. Malah, perkataan ‘mathematics’ ini dicipta oleh Pythagoras yang bermaksud ‘disiplin belajar’.

Pythagoras dan mengikutnya (Pythagorean) lebih cenderung dan sesuai digelar sebagai ahli falsafah metafizik yang menjadikan nombor sebagai pusat doktrin mereka. Menurut Pythagorean, nombor merupakan entiti hidup dan prinsip sejagat yang meresap segalanya bermula dari langit sehinggalah pada etika manusia.

Falsafah Pythagoras telah menjadi satu bentuk kepercayaan bahawa matematik itu bukanlah ciptaan manusia, tetapi ia mampu wujud tanpa wujudnya manusia. Suatu persamaan matematik tidak dicipta, tetapi ditemui oleh manusia.

Pythagoras mendefinisikan nombor pada dua asas utama, iaitu Intelektual dan Sciential. Intelektual bermaksud nombor mempunyai keabadian. Nombor merupakan akar dan asas untuk segala-galanya. Sciental pula bermaksud produk ataupun hasil daripada nombor tersebut. Manifestasi fizikal matematik yang membentuk realiti.

Ketaksuban Pythagoras pada nombor bermula daripada eksperimennya ke atas muzik dan pemerhatiannya ke atas angkasa. Pythagoras cuba untuk memahami hubungan antara matematik, muzik dan angkasa. Sebenarnya ada kisah bagaimana Pythagorean pada masa itu melihat nombor sebagai suatu bentuk manifestasi fizikal yang membentuk realiti.
Kronologinya, Pythagoras menemui bagaimana nombor boleh manifestasi dalam bentuk fizikal.

Selepas itu, Pythagoras menemui bagaimana susunan tetali yang betul dapat menghasilkan harmoni muzik yang cantik. Selepas itu, Pythagoras menemui bagaimana nisbah 1:1, 1:2, 1:3 dan seterusnya dapat menghasilkan melodi yang berbeza-beza.
Pythagoras merasakan hubungkait antara keharmonian muzik dan susunan nombor yang cantik ini merupakan suatu bentuk ‘kosmos’ (beautiful order of things) dan ‘harmonia’ (fitting together).

Dalam astronomi, Pythagoras sendiri percaya bumi berbentuk sfera kerana sfera merupakan bentuk yang paling sempurna, tertinggi dan mempunyai nilai estetik dalam matematik.

Dia juga menyatakan setiap planet bergerak mengikut orbitnya sendiri. Pembentukan buruj dan bintang di langit diperhati oleh Pythagoras mempunyai kecantikan bentuk dan matematiknya yang tersendiri.

Maka, Pythagorean sendiri terpesona dengan kejadian ini di mana gerakan bintang planet dan keharmonian muzik bergantung pada matematik untuk wujud dan manifestasi kecantikannya. Dikatakan Pythagorean mampu mendengar muzik daripada gerakan planet-planet di angkasa.

Antara lain yang membawa idea Pythagorean adalah ‘cosmic opposite’ yang menyatakan setiap perkara mempunyai pasangannya masing-masing. Gaya hidup mereka pun lebih cenderung pada vegetarian. Mereka juga percaya pada kehidupan abadi dan perpindahan roh.

Menurut Pythagorean, Tuhan bukan ahli matematik, tetapi matematik itu sendiri ialah Tuhan.


Betul Ke Napoleon Dan Tsar Alexander I Jalin Hubungan Sulit?

“Sekiranya Alexander itu seorang wanita, nescaya aku akan menjadikan dia sebagai perempuan simpananku.” — Napoleon Bonaparte

Begitulah bunyinya baris rangkap yang telah mencemarkan imej Maharaja Napoleon Bonaparte dan Tsar Alexander I dalam sejarah. Namun apa sebenarnya kebenaran di sebalik baris ayat ini tiada siapa yang tahu.

Tapi tak salah kalau kita membuat kesimpulan, namun haruslah kita fahami latar belakang di sebalik peristiwanya dahulu. Ia bermula dengan kekalahan tentera Rusia dalam menentang pencero.bohan Perancis pada tahun 1807.

Napoleon Bonaparte, Maharaja Empayar Perancis, melakar kejayaan dalam siri kemenangan yang megah dari Austerlitz ke Jena dan Friedland di mana dia telah mengalahkan tentera Austria, Prusia dan Rusia.

Pada bulan Jun 1807 setelah tentera Rusia dikalahkan di Friedland, pasukan tentera berkuda Perancis menduduki Tilsit (kemudian Sovetsk) di Sungai Nieman, yang bersempadan antara wilayah Prusia dan Rusia di Poland.

Tentera Rusia tidak mampu lagi untuk meneruskan pertem.puran dan Tsar Alexander I mengusulkan rundingan damai diadakan antara dia, Napoleon dan Raja Frederick William dari Prusia.

Melihat usul ini sebagai satu peluang untuk menstabilkan kedudukannya yang dominan di Eropah barat dan tengah, dan peluang untuk memencilkan Britain, Napoleon akhirnya bersetuju untuk mengadakan rundingan damai.

Alexander memerintahkan utusannya untuk memberitahu Napoleon bahawa hubungan sekutu antara Perancis dan Rusia “akan menjamin kebahagiaan dan keamanan seluruh dunia”.

Bagi memastikan rundingan itu berlangsung secara neutral, maka tapak lokasi rundingan ini diadakan di atas rakit besar yang dibina dengan tergesa-gesa oleh pihak Perancis yang menempatkan dua khemah besar berwarna putih dan lokasinya tepat di tengah-tengah sungai yang menjadi sempadan Prusia dan Rusia.

Khemah utama tertera huruf ‘N’ yang besar berwarna hijau di atasnya menghadap ke pinggir sungai bahagian Perancis dan huruf ‘A’ menghadap ke bahagian Rusia. Malang bagi Prusia kerana tidak ada persediaan ruang untuk raja mereka, dan mereka mendapat layanan kelas kedua. Para peserta rundingan dibawa menaiki sampan menuju ke rakit untuk pertemuan pertama pada 25 Jun.

Sampan Perancis dikayuh sepantas mungkin agar Napoleon boleh sampai ke rakit terlebih dahulu dan boleh menyambut Tsar Alexander ketika ketibaannya. Alexander dilaporkan berkata, “Yang Mulia, saya juga membenci orang Inggeris sama seperti kamu dan saya bersedia membantu dalam sebarang usaha menentang mereka.”

Napoleon menjawab, “Jika begitu, semuanya boleh diselesaikan dengan cepat antara kita dan keamanan boleh dicapai segera.”

Rundingan ini berlanjutan selama beberapa hari, disulami dengan acara hiburan pada waktu malam, dengan Napoleon dan Alexander menginap di Tilsit, makan bersama setiap hari dan sering berbual berdua-duaan sahaja hingga tengah malam.

Bukan itu saja, mereka berdua juga dilihat saling berpelukan setiap kali mereka bertemu, berjalan sambil berpegangan tangan dan bertukar-tukar cravat (tali leher abad ke-19) dan sapu tangan.

Alexander bahkan memerintahkan Gereja Ortodoks Rusia untuk menarik balik anatematisasi (salah satu bentuk pengucilan dengan melabel sasaran tertentu) terhadap Napoleon pada tahun 1806 yang melabelkan Napoleon sebagai seorang Anti-Christ (Dajjal).

Manakala Napoleon dilaporkan pernah menulis surat kepada Ratu Josephine yang merupakan isterinya dengan baris ayat berbunyi: “Sekiranya Alexander itu adalah seorang wanita, nescaya aku akan jadikan dia sebagai perempuan simpananku.”

Sesetengah pihak percaya pada ketika itu Napoleon merancang untuk menceraikan Josephine demi mengahwini seorang ratu dari Austria sekaligus memberikan dia harapan untuk memiliki pewaris (dia dikatakan mencintai Josephine, tetapi dia sudah tua dan perlu memiliki pewaris yang sah).

Lagipun kedua-dua suami isteri ini dalam diam-diam masing-masing ada hubungan sulit dengan orang lain berulang kali di belakang masing-masing sebelum itu, jadi ia tak dianggap sebagai satu isu yang besar.

Turut dilaporkan pada tahun 1801. Napoleon menulis surat kepada Ratu Josephine bahawa Ratu Louise dari Prusia adalah sangat menawan dan sering menggoda dia, tetapi ia langsung tidak mempengaruhi emosi Josephine.

Secara peribadinya Napoleon dan Alexander memang benar-benar akrab, mereka sering bertemu dan berbual begitu lama, adakalanya mereka menemui titik pandangan yang serupa dalam pelbagai isu politik dan sejarah dunia.

Namun kerana keperluan politik, Rusia terpaksa juga melepaskan hubungannya dengan Perancis dan tidak membatalkan sekatan sebagai langkah menarik sokongan terhadap Sistem Kontinental yang akhirnya mengakibatkan malape.taka pada tahun 1812 berlaku.

Tetapi terdapat satu lukisan yang memaparkan Napoleon dan Alexander sedang ‘bercomolot’ semasa pertemuan di atas rakit itu. Ini menambahkan lagi persoalan, adakah mereka berdua memiliki orientasi se.ksual yang songsang?

Gambar di atas adalah lukisan tersebut yang tidak diketahui asal usulnya, mungkin dibuat pada suatu ketika selepas Napoleon dan Tsar Alexander I bertemu untuk menandatangani Perjanjian Tilsit yang bersejarah tapi hanya buat sementara menyatukan Eropah setelah pencero.bohan Napoleonic pertama.

Walau bagaimanapun, maksud yang hendak disampaikan melalui lukisan ini masih tidak jelas, mungkin ianya satu bentuk propaganda yang memang bertujuan mahu meningkatkan populariti idea perjanjian itu atau Sistem Kontinental di kalangan orang Rusia.

Walaupun sejarawan secara umum melihat sifat saling bersama-sama menghargai ini sebagai proses pembinaan karakter kepahlawanan terhadap Alexander di mata rakyatnya, para warganet yang pertama kali mengetahui sejarah ini terus menyimpulkan ini sebagai budaya se.ksual yang tersirat.

Namun kesimpulan mereka itu membawa kepada penemuan budaya pop romantik yang setara dengan budaya politik RPF. RPF, atau Real Political Fiction adalah bentuk fiksyen peminat (fanfiction) yang sering dianggap sebagai budaya yang keji atau pemecah belah masyarakat kerana ramai yang menganggap ia mengganggu dan merosakkan kehidupan dan karakter figura sejarah yang sebenar.

Tetapi, budaya mencipta spekulasi mengenai kehidupan selebriti, artis, dan tokoh politik sebenarnya adalah salah satu tradisi yang sudah lama wujud dalam sejarah yang panjang.

Di antara pengagum Napoleon dan Alexander adalah adalah Tolstoy, di mana karyanya Wa.r and Peace yang terkenal itu dipenuhi dengan banyak kisah fiksyen berkaitan kedua-dua maharaja bersejarah itu dengan kemesraan hubungan persahabatan mereka yang sukar difahami.

Mencium pipi tanpa kecenderungan se.ksual atau cinta sebenarnya sudah lama menjadi tradisi dalam pelbagai budaya, ia adalah tanda kasih sayang ketika memberikan salam atau ketika hendak berpisah. Ia diamalkan di Eropah, Timur Tengah (Dunia Islam) dan lain-lain.

Di Perancis, budaya ini dikenali sebagai faire la bise yang berasal dari budaya Rom. Ia merupakan tanda kasih sayang yang tak terhad hanya untuk keluarga dan rakan-rakan tetapi juga sebagai tanda persekutuan antara pemimpin, terutamanya pada saat yang tegang.

Napoleon dan Alexander masing-masing ingin menamatkan pe.rang yang merosakkan mereka, oleh itu ciuman Tilsit mungkin menandakan perdamaian mereka berdua.

Kadang-kadang budaya ini membuatkan seseorang akan merasa janggal, contohnya Mao Zedong yang dilihat selalu gelisah dan rasa serba salah untuk membalas pelukan Nikita Khruschev.

Pera.ng Napoleon berlaku pada sekitar 200 tahun yang lalu, dan pandangan masyarakat terhadap amalan ‘ciuman keamanan’ telah banyak berubah. Walaupun mungkin ciuman itu datang dari rasa kasih sayang (Napoleon dan Alexander amat akrab ketika tidak berp.erang), kemungkinan besar ianya lahir dari rasa menghormati.

Napoleon kelihatan lebih menghormati Tsar Alexander berbanding kebanyakan pemimpin Eropah yang lain pada waktu itu, dan dengan itu mungkin menjadi logik dalam budaya mereka jika lelaki mencium sesama lelaki. Namun, budaya ini amat asing di kalangan orang Inggeris.

Walau bagaimanapun, hanya mereka berdua yang lebih mengetahui niat masing-masing. Ia mungkin lambang keamanan, mungkin juga propaganda, mungkin juga ia adalah templat meme lawak semata-mata.

Walau sejauh mana pun hubungan mereka berdua, ia masih tidak mampu mengatasi kepentingan politik empayar masing-masing kerana semuanya akan berakhir dengan pepe.rangan sekali lagi.

Perjanjian damai antara Perancis dan Rusia di atas rakit di Tilsit itu telah ditandatangani pada 7 Julai dan perjanjian antara Perancis dan Prusia pada 9 Julai. Rusia dan Prusia akan menyertai Sistem Kontinental.

Sistem Kontinental adalah satu gagasan sekutu yang akan melaksanakan sekatan yang bertujuan untuk meruntuhkan sektor perdagangan British, dengan menutup pelabuhan mereka terhadap kapal-kapal Inggeris dan kapal-kapal neutral yang terlibat dalam perdagangan dengan Inggeris.

Prusia menerima layanan yang penuh penghinaan dan memalukan, terpaksa menyerahkan wilayah untuk menubuhkan Grand Duchy of Warsaw yang baru untuk sekutu Napoleon, Raja Saxony, dan untuk Kerajaan Westphalia bagi adik bongsu Napoleon, Jerome Bonaparte.

Prusia juga terpaksa mengurangkan kapasiti tenteranya kepada 40,000 orang dan membayar nilai pampasan yang besar kepada Perancis sementara membenarkan pendudukan tentera Perancis hingga wang pampasan itu diserahkan.

Ratu Prusia yang miang itu dikatakan sangat tertekan dengan dasar ini sehingga dia pernah berlutut di depan Napoleon dan merayu diberikan hak konsesi, tetapi Napoleon dilaporkan menolak begitu saja.

Ramai tokoh Rusia dan Prusia yang berpengaruh menganggap perjanjian itu sebagai penyerahan yang memalukan, dan perjanjian itu tidak bertahan lama.

Pada penghujung tahun 1810 Alexander membuka kembali pelabuhan Rusia kepada kapal-kapal yang neutral kerana kerosakan yang dihadapi ekonomi Rusia akibat kesan dari tindakan menyertai Sistem Kontinental. Napoleon kemudian menye.rang kembali Rusia pada bulan Jun 1812.

RUJUKAN:

Hubert Zawadzki. (2009). Between Napoleon and Tsar Alexander: The Polish Question at Tilsit, 1807. Central Europe.


Memahami Kitab Purba India – Kama Sutra

Sebut saja pasal Kama Sutra orang yang faham tentu sekali senyum saja. Bagi yang tidak tahu, Kama Sutra senang cakap ialah panduan berfalsafah perihal cinta dan syαhwαt. Perlu cakap awal-awal, artikel ini bukan sama sekali untuk bercerita tentang perkara lμcαh.

Tujuan artikel ini adalah untuk merencanakan falsafah dan sejarah di sebalik antara manuskrip paling tua diketahui dunia. Tidak pasti Kama Sutra berasal daripada zaman bila, barangkali antara 400 S.M. hingga tahun 300 (Sengupta, 2006).

Seorang pengkaji tamadun India bernama Wendy Doniger meneliti setiap helaian dan mendapati Kama Sutra sudah disalin semula selepas tahun 225. Kerana versi ini mengandungi kisah tentang dinasti Abhira dan Andhra yang menguasai India Purba. Tetapi Kama Sutra tidak bercerita pasal Empayar Gupta yang membangun bermula abad keempat.

Padahal Gupta merancakkan urbanisasi bandar yang mempengaruhi seni purba termasuk juga kebudayaan Hinduisme.

Suatu Stigma Yang Perlu Dibetulkan

Walaupun berversi, Kama Sutra tetap membawa mesej yang sama dalam 1,250 ayatnya. Sebenarnya ia bukan sebuah buku. Ia adalah himpunan tujuh buku, yang diagihkan lebih daripada 36 bab.

Kandungannya penuh dengan naratif puisi tentang kisah nayaka (lelaki) dan nayika (wanita) dalam situasi terperinci. Antara ayat pertama hingga 40 saja, Kama Sutra sudah berbicara tentang ilmu falsafah iaitu bab dharma, Artha dan Kama.

Masuk saja bab kedua, Kama Sutra mengulas tentang hubungan intim seperti keunikan seorang kekasih. Senang cakap, bab kedua buka habis semuanya. Bukan setakat mengenal pasti minat seseorang – topik membuka luas tentang pra-adegan, adegan dan pasca-adegan.

Asas di sebalik Kama Sutra seakan-akan sama dengan pendapat Islam tentang perkara intim. Kekasih kena didatangi sebagai kekasih… bukannya seperti haiwan. Cuma Kama Sutra mengulas dengan luas sampai masuk bab tepuk-menepuk.

Walau bagaimanapun, bab-bab menyusul bercerita tentang kerohanian seseorang. Perkahwinan adalah suatu piagam yang digunakan untuk mencari calon – mana paling sesuai, mana perlu elak, mana perlu pujuk dan sebagainya.

Ia berasaskan membina kepercayaan dan menekankan yang hubungan tidak boleh digegaskan. Sini semua boleh nampak seolah-olah Kama Sutra menjadi sasaran stigma, bahawa kandungannya ditabur sekadar lμcαh-melμcαh… walhal jauh sekali, kerana fokusnya adalah sifat semulajadi manusia iaitu keintiman yang dikukuhkan dengan aspek rohani.

Dalam bab tujuh pula, Kama Sutra menerangkan asbab keterampilan. Seseorang perlu ada ciri-ciri fizikal yang elok. Perwatakan fizikal akan mempengaruhi mood dalaman.

Ilmu Purba Menundukkan Pendapat Sosial

Seperti yang semua tahu, India mengamalkan budaya terselindung apabila berbincang tentang bab intim. Mereka pun berpendapat ini adalah aib, yang tidak boleh disembang ramai. Tidak pasti bila mulanya pemikiran begini.

Apabila orang ramai enggan berbincang secara terbuka, warga India beralih ke Kama Sutra untuk belajar tentang “kedudukan”. Mereka menimba pengalaman daripada kitab-kitab Kama Sutra yang cuba membolehkan semua faham tentang tubuh badan.

Dengan Kama Sutra, mereka pandai membezakan antara kemahuan dan keperluan. Kama Sutra juga menerangkan tentang tabiat cμrαng – tetapi tidak mengalakkannya. Setia lebih baik daripada pasang ramai (Doniger, 2016). Maka Kama Sutra sekadar memberi panduan. Kalau mahu ikut, ikut. Kalau enggan, tanggung sendiri.

Akhir sekali, kewujudan Kama Sutra membuktikan bahawa sesuatu ilmu adalah penting. Cuba bayangkan jika Kama Sutra lenyap di sebalik timbunan zaman. Tentu sekali orang ramai akan mencari ilmu dengan cara salah.

RUJUKAN:

Doniger, W. (2016). Redeeming the Kamasutra. Oxford University Press. Halaman 13-14.

Sengupta, J. (2006). Refractions of Desire, Feminist Perspectives in the Novels of Toni Morrison, Michele Roberts and Anita Desai. Atlantic. Halaman 21.


Pelawak Ini Buat Lawak Dengan Tepuk Punggung Raja Perancis

Seorang yang cerdik mampu meloloskan diri daripada apa-apa jua situasi buruk. Semua orang tahu kisah Sang Kancil dan Buaya, yang mana ilmu dan ilham menjadi segalanya.

Tetapi dalam sejarah Perancis, ada seorang penghibur yang sebenarnya sama seperti Sang Kancil. Kisah ini berlaku semasa pemerintahan Raja Louis XII (1498-1515).

Sebelum menjadi raja, Louis hanyalah seorang penguasa feudal (feudal lord) yang bangkit menentang monarki Perancis dibawah Charles VIII.  Kebangkitan ini mendapat sokongan England, Rom dan Sepanyol (kerajaan Castile).

Sebagai raja pula, Louis membuat permohonan pada Paus Alexander VI supaya boleh berce.rai dengan isterinya Joan.

Kemudian baginda berkahwin dengan Anne (balu sepupu sendiri) supaya dapat mengukuhkan penyatuan Brittany dan Perancis.

Pemerintahan Louis memang bermakna untuk bangsa Perancis. Baginda merevolusikan sistem undang-undang negara.

Pengurangan cukai amat membantu rakyat… tetapi kerajaan menanggung kerugian dalam belanjawan. Louis mempunyai solusi: kurangkan duit pencen puak bangsawan dan putera-putera asing.

Baginda juga pandai bermain politik dengan semua keluarga diraja Perancis. Pada masa itu, Keluarga Diraja Bourbon memiliki pengaruh yang baik. Tetapi mereka tidak berbuat apa-apa, walaupun selepas Louis melebihkan kuasa mahkamah untuk mengurangkan gejala kor.upsi.

Kemahiran Louis dalam seni per.ang pun tidak dapat ditandingi. Tetapi sepandai-pandai Louis, rupanya ada orang yang lebih pandai… dan orang tersebut ialah penghibur istana.

Memperkenalkan Nicolas Ferrial

Kerajaan dulu akan mengupah orang sebagai penghibur istana. Mereka ini dipanggil “jester”, “court jester” atau “fool”, berpakaian warna cerah dengan topi aneh (bak kata orang Utara, macam orang bangang).

Sesiapa yang membaca Game of Thrones mesti kenal Ser Dontos Hollard, yang dijadikan seorang penghibur istana dibawah titah Raja Joffrey Baratheon. Tetapi penghibur Perancis jauh sekali seperti Ser Dontos.

Nama beliau ialah Nicolas Ferrial yang bekerja sebagai triboulet (jester dalam bahasa Perancis).

Ferrial memang popular dalam kalangan bangsawan. Ayat-ayat dimainkan dalam persembahan agak selamba. Macam contohnya, Ferrial bercerita dalam bentuk dialog, “Tuanku! Tolong patik! Ada bangsawan µgµt nak gant.µngkan patik!”

Lalu Si Raja pun berkata, “jangan risau, wahai Triboulet. Kalau dia gan.tµng awak, kepala dia akan tergolek 15 minit kemudian.” Tetapi Ferrial membalas. “Tuanku, lagi elok panc.µng dia 15 minit awal!” Lawak yang agak cringe (jujurnya tak lawak pun), tetapi sudah cukup untuk menghiburkan orang-orang istana.

Kejadian Punggung

Nicolas Ferrial menjadi penghibur istana semasa pemerintahan Louis XII dan Francis I. Untuk pengetahuan semua, Louis dan Anne dikurniakan beberapa cahaya mata.

Yang sulung ialah Claude yang mewarisi takhta Brittany (daripada ibundanya). Claude pula berkahwin dengan Francis I, yang menjadi Raja Perancis.

Macam biasa, Ferrial bercerita, membuat lawak bodoh dan bertanya soalan cepumas semata-mata untuk menghiburkan orang ramai.

Tetapi Raja Perancis (tidak pasti Louis atau Francis) telah memberi am.aran keras: jangan sesekali melibatkan Permaisuri. Apa-apa jua lawak dibenarkan… asalkan bukan pasal Anne atau Claude.

Ferrial telah melang.gar syarat ini, dengan lawak selepas melakukan sesuatu yang pelik dan gila. Ferrial pergi menepuk punggung Raja Perancis.

Raja Perancis pun murkalah. Baginda terus mahu menjatuhkan hµkµman bµnµh. Tetapi kemudian, baginda bertenang (mungkin selepas Ferrial dipenj.arakan). Dan Raja Perancis menyeru Ferrial untuk menuntut ampun.

Namun permohonan maaf ini perlu dibuat dalam konteks menghinakan. Ferrial perlu memikirkan maaf yang lebih menghina berbanding perbuatannya (menepuk punggung Raja). Itu syarat yang ditawarkan.

Secara spontan, Ferrial berkata, “ampunkan patik, Tuanku. Patik tidak sedar itu Tuanku sebenarnya! Patik ingat itu Permaisuri!” Apa lagi… Raja Perancis bertambah murkalah.

Sudahlah kena tepuk punggung, Ferrial pergi cakap begitu pula. Sekarang Ferrial dijatuhkan hµkµman bµnµh. Dan Raja Perancis terkenang balik perkhidmatan Ferrial selama bertahun. Lalu Ferrial diberi pilihan cara untuk mati (contohnya gan.tµng, dipan.ah, dipancµng dan sebagainya).

Ferrial sekali lagi dengan spontan berkata, “bon sire, par sainte Nitouche et saint Pansard, parons dela folie, je demande à mourir de vieillesse.”

Bergegar istana diraja selepas Ferrial berkata begitu, dengan ketawa Raja Perancis yang terbahak-bahak. Dan Raja Perancis pun bersetuju dan membebaskan dengan syarat Ferrial dibuang negara.

Apa yang Ferrial kata sebenarnya? “Ya Tuanku, demi Saint Nitouche dan Saint Pansard, dewa-dewa gila, patik memilih untuk dibµnµh usia tua.”

Cerdik. Sama ada Ferrial pernah menepuk punggung Permaisuri Perancis, itu kalian sendiri fikirlah.


Raja Rimba Yang Menyaksikan Jatuh Bangun Empayar Purba

Singa dianggap secara meluas sebagai raja rimba. Haiwan ini juga sering dijadikan sebagai simbol kuasa. Kebanyakan tamadun agung dunia menerapkan imej singa dalam hasil seni bagi mewakili perlambangan pengaruh dan kekayaan raja-raja mereka. Sehingga kini, wujud banyak relif dan tugu singa dan setiap satunya menyimpan kisah sejarah yang tersendiri.

TUGU SINGA BABYLON

Babylon menyimpan banyak tugu dan relif singa. Namun, hasil seni berkaitan singa yang paling masyhur adalah Singa Babylon yang ditemui pada tahun 1876. Tugu yang diiktiraf sebagai sebuah mahakarya seni ini dipercayai berasal-usul dari era pemerintahan Raja Nebuchadnezzar II (695-565 SM).

Namun penyelidikan terkini mendapati tugu tersebut menyimpan kisah yang lebih panjang dan dramatik. Setelah memerangi bangsa Het, Nebuchadnezzar mengambil tugu tersebut sebagai r4mp4san prang dan membawanya pulang ke ibu kota beliau

Pada Julai 2016, menteri-menteri Iraq mewartakan perlindungan ke atas tugu tersebut dengan membina dinding di sekelilingnya bagi menghindarkan para pengunjung dari menyentuh sekaligus merosakkannya. Tambahan, tugu singa ini turut dijadikan sebagai inspirasi buat logo Persatuan Bola Sepak Iraq.

TUGU SINGA BINAAN ALEXANDER AGUNG

Sebuah lagi tugu singa dari zaman purba yang menggamit perhatian sejarahwan moden adalah tugu singa yang dahulunya menjadi sebahagian daripada ‘Gerbang Singa’ di tanah perkuburan Parthia, Hamadan, Iran.

Menurut legenda, tugu ini didirikan bagi memperingati kem4t1an Hephaestion, sahabat Alexander Agung pada tahun 324SM. Pun begitu, bukti kewujudan m4k4m Hephaestion masih belum dijumpai. Tugu singa ini dibina dengan gaya seni Hellenistik dan ia diiktiraf sebagai salah satu mercu tanda teragung di Hamadan.

TUGU SINGA TAMADUN HET

Tugu Singa Maras dihasilkan oleh seorang karyawan berbangsa Het yang hidup pada penghujung era kekuasaan Tamadun Het. Tugu ini meraih kemasyhuran tersendiri menerusi tulisan-tulisan hieroglif yang terukir padanya. Khazanah purba ini ditemui di bandar Kahramanmaras (Maras) pada tahun 1883.

Pada hari ini, tugu tersebut disimpan dan dipamerkan di sebuah muzium tempatan. Tugu ini asalnya berdiri di sebelah sebuah tugu lain yang tidak mempunyai sebarang ukiran hieroglif. Tugu kedua tersebut kini disimpan di Muzium Arkeologi Istanbul, Turki.

Tugu Maras diperbuat daripada batu basalt dan berukuran setengah meter (1.64 kaki) tinggi dan hampir satu meter (3.28 kaki) lebar. Tanpa diragukan lagi, relik purba ini dianggap sebagai sebuah mahakarya seni di mana perincian-perincian kecil seperti alur-alur bulu masih terpelihara sehingga kini.

Tugu ini juga terbukti mempunyai pengaruh kesenian Assyria. Inskripsi hieroglif yang diukir pada tugu tersebut mewartakan bahawa ia dimiliki oleh Halparuntiyas si Raja Wilayah Gurgam, putera Laramas, cucunda Halparuntiyas, cicit Muwatalli.

Prasasti ini juga mengandungi luahan perasaan yang mendalam terhadap dewa-dewa dan nenek-moyang. Ujian pentarikhan yang dilakukan ke atas tugu tersebut mendapati ia berasal dari kurun ke-9SM.

TUGU SINGA DI PALMYRA

Terdapat sebuah tugu singa yang berdiri dengan megah di Palmyra, berusia dari kurun pertama Masehi. Tugu batu kapur yang seberat 15 tan ini ditemui oleh sepasukan ahli arkeologi Poland yang diketuai oleh Dr. Michal Gawlikowski pada tahun 1977.

Ia ditemui dalam bentuk serpihan-serpihan kecil dan kerja-kerja mencantumkannya ke bentuk asal mengambil masa yang agak lama. Memetik laporan Bartosz Markowski:

“Pada tahun 2000, berlangsung satu pembentangan yang memerihalkan tentang projek pameran tugu tersebut. Dalam pembentangan itu, diajukan dua permasalahan; permasalahan pertama adalah bagaimana untuk mengembalikan bentuk asal tugu singa itu.

Permasalahan kedua adalah tentang pembinaan batu penyokong untuk menampung binaan tugu. Hasil perbincangan mendapati tugu tersebut perlu dipindahkan dan diletakkan di atas sebuah batu asas yang dihubungkan dengan sebuah dinding konkrit yang berfungsi menampung bongkah-bongkah batu tugu.

Kerja-kerja pembaikpulihan ini turut melibatkan penghasilan semula bahagian tugu yang hilang. Projek pembaikpulihan ini dimulakan pada tahun 2005.”

Menjelang tahun 2015, tugu ini menjadi m4ngs4 s3r4ngan m1l1tan di Palmyra. Namun, ahli-ahli arkeologi sebulat suara berkongsi tekad mahu membaiki tugu berkenaan.

RUJUKAN:

Natalia Klimczak. (17 Disember 2016). The King of Beasts that have Witnessed the Rise and Fall of Ancient Civilizations. Ancient Origins. https://www.ancient-origins.net/history/king-beasts-have-witnessed-rise-and-fall-ancient-civilizations-007204


Teleskop Angkasa Hubble

Saya terpanggil untuk menulis tentang teleskop angkasa ini yang sejak ia mula beroperasi telah memberikan banyak imejan yang menggagumkan para ahli astronomi dan kalangan penggemar cerapan jasad samawi.

Ada yang bertanya, bagaimana foto galaksi lain boleh didapati?
Bagaimana imejan jasad samawi seperti nebula dan bintang-bintang di perolehi..?

Soalan ini akan terjawab diakhir artikel ini.

Sejak ribuan tahun manusia mencerap samawi, mata kasar dan kemudian teleskop adalah antara alatan yang paling meluas digunakan untuk tujuan cerapan.

Tetapi manusia mengambil satu tapak lebih jauh kerana terlalu kagum dengan keindahan angkasaraya. Teleskop yang ada di Bumi mempunyai kekangan tertentu yang menyebabkan satu-satu cerapan itu berjaya atau tidak.

Teleskop memerlukan keadaan atmosfera yang tidak berawan, bebas dari pencemaran cahaya (seperti sinaran lampu kotaraya), serta keadaan atmosfera itu sendiri menyebabkan berlakunya pembiasan pada imej, menyukarkan ahli astronomi untuk mendapatkan imej resolusi tinggi.

Jadi satu teleskop angkasa yang dipanggil Hubble Space Telescope telah diluncurkan ke atmosfera tertinggi, terletak di orbit rendah Bumi lengkap dengan aparatus cermin teleskop dan kamera yang mampu menangkap sinaran cakerawala dan membentuk imejan ultra lembayung, imejan infra merah dan spektrum hampir infra merah. Namun ini bukanlah teleskop angkasa lepas yang pertama, tetapi tidak berlebihan jika dikatakan, ia adalah teleskop paling cemerlang dan sehingga hari ini, masih memancarkan kembali pelbagai imejan disetiap sudut dan juzuk samawi yang teramat luas dan masih belum tentu habis diterokai.

Hubble diluncurkan pada tahun 1990 dan telah menyumbang bakti kepada sains angkasa lepas selama 25 tahun dan masih beroperasi sehingga hari ini, tidak gagal mehantar kembali imejan angkasaraya yang pelbagai ragam.

Ketika pertama kali teleskop angkasa lagenda ini beroperasi, ia tidak memberikan imejan yang baik kerana terdapat kecacatan pada cermin teleskopnya, menjadikan ia bahan cercaan untuk tujuan politik. Walaubagaimanapun, imej nya adalah lebih baik dari kebanyakan imej cerapan teleskop di Bumi.

Tetapi selepas pembetulan dibuat, imejan seterusnya yang dihantar kembali menutup mulut kalangan pengkritik dan ia membuka lembaran baharu aspek cerapan angkasa dimana, imej dan foto dalam cahaya nampak (atau visible light) yang ditangkap adalah sangat jitu dan tidak menampakkan sebarang cacat cela.

Teleskop angkasa Hubble ini mempunyai 5 alatan saintifik utama yang terdiri dari Kamera Medan Luas dan Kamera Planetari [Wide Field and Planetary Camera (WF/PC)},Spektrograf Resolusi Tinggi Goddard [ Goddard High Resolution Spectrograph (GHRS)],Fotometer Kelajuan Tinggi [High Speed Photometer (HSP)],Kamera Objek Kabur [Faint Object Camera (FOC)] dan Spektrograf Objek Kabur [Faint Object Spectrograph (FOS)].

Kesemua alatan kamera ini mengalami naik taraf dan digantikan dengan alatan yang lebih baik dengan misi Shuttle sepanjang hayat teleskop ini, memberikan lebih banyak imejan angkasaraya yang sangat jitu dan tepat dengan variasi spektrum yang berbeza.

Dari imej ribut polar di Planet Marikh, bayangan bulan-bulan Jovian di Planet Musytari,letusan supernova,imejan pulsar dan quarsar, lubang hitam Supermasif di tengah-tengah galaksi Bimasakti, hingga objek Kuiper, cakera proto-planetari dan nebula-nebula gas, galaksi-galaksi terluar, semuanya berjaya di abadikan teleskop dan kamera Hubble dan menjadikan ia satu alatan saintifik yang paling disayangi samada kalangan pencerap angkasa amatur, kalangan pelajar sekolah rendah dan menengah hinggalah para ahli astronomi dan ahli politik yang sangat teruja dengan imejan demi imejan yang di tangkap dan dihantar kembali untuk tatapan umum dan kalangan komuniti saintifik.

Dari imejan-imejan inilah, baru kita tahu betapa kecilnya manusia ini di cakerawala ciptaan Tuhan, dan betapa luasnya samawi ini sehinggakan jangka hayat manusia biasa tidak mampu menerokainya sehingga habis, walaupun di teruskan oleh generasi-generasi kita yang akan datang.

Jadi, foto galaksi Andromeda, foto awan gas Eagle Nebula, Crab Nebula, foto hentaman komet Shoemaker-Levy 9 yang diabadikan dalam buku-buku astronomi ketika kita tatapi ia di pusat sumber sekolah dahulu kebanyakannya datang dari teleskop angkasa lepas Hubble ini. Sehingga artikel ini ditulis, terdapat perancangan untuk meluncurkan teleskop angkasa lepas yang baharu pada tahun 2018 tetapi dijangka Hubble akan kekal diorbit melangkaui 2020.

Tidak keterlaluan jika mengatakan, Hubble adalah cermin mata manusia kerdil yang mana ia menggunakan akalnya untuk mencipta dan melihat lebih jauh ke alam cakerawala yang sangat luas dan tidak berpenghujung, yang mana alam semesta, segala isi langit dan cakerawala ini adalah satu ciptaan Tuhan yang sangat menggagumkan dan membuktikan akan wujudnya Sang Pencipta alam semesta ini.

Ia masih tidak dapat ditandingi walau dengan ciptaan manusia, dan kita akan tetap kerdil di mata Sang Pencipta.

p/s – anda boleh layari laman sesawang berikut untuk melihat lebih banyak imej-imej angkasaraya yang sangat menggagumkan

http://hubblesite.org/
https://www.facebook.com/HubbleTelescope/


Sisi Tersembunyi Legenda Laila Dan Majnun

Laila Majnun, satu nama yang sinonim dengan kisah cinta yang tidak kesampaian seperti mana karya William Shakespeare, Romeo & Juliet. Malah tidak mengejutkan jika ada yang menggelar ia kisah Romeo & Juliet di sebelah Timur. Dan kisah ini bukan sekali dua diadaptasi sama ada ke layar perak, diberi nafas baru mengikut peredaran masa atau jadi inspirasi kepada karya yang dihasilkan pengkarya seni di luar sana. Bagi yang menggemari filem klasik, pasti tidak akan lupa lakonan mantap Allahyarham Nordin Ahmad dan Allahyarhamah Latifah Omar dalam filem arahan B.N Rao, Laila Majnun (1962). Bagi peminat kumpulan Akim & The Majistret, pasti perasan elemen kisah ini dalam lagu Lagu Untuk Laila. Tetapi apa sebenarnya yang buatkan kisah ini dekat di hati masyarakat kita?

1. KISAH CINTA YANG TIDAK KESAMPAIAN.

Kita semua sudah mendengar kisah-kisah sebegini sama ada bersifat fiksyen atau berdasarkan pengalaman diri sendiri atau orang lain. Dalam kisah Laila Majnun sendiri, ia sebenarnya kisah dua insan dari kabilah Bani Amir yang jatuh cinta antara satu sama lain tetapi terhalang apabila bapa Laila enggan menerima Majnun atau nama sebenar, Qays bin al-Mulawwah/al-Mulawwih sebagai calon menantu. Ini kerana pada pandangannya, jika beliau menerima pinangan Majnun, pasti beliau dikecam dalam kalangan masyarakat berikutan memilih seseorang yang dianggap gila (majnun). Atas sebab itu, bapa Laila mengahwinkannya dengan seorang lelaki tampan dari Bani Thaqif bernama Ward At-Thaqafi. Bila Majnun mendengar perkhabaran tersebut, beliau melarikan diri dari kabilahnya dan hidup berseorangan di hutan. Keluarganya berputus asa menanti kepulangannya dan meninggalkan makanan untuknya di kawasan hutan. Di sinilah, Majnun membaca sajak pada dirinya atau menulis sajak tersebut atas pasir dengan ranting kayu.

Bagi Laila pula, lihat versi mana kisah yang menyelubungi dirinya. Sesetengah meriwayatkan beliau mengikut suaminya berpindah ke Semenanjung Tanah Arab di mana Laila jatuh sakit dan meninggal di sana. Ada juga riwayat kisah ini menyatakan beliau mati akibat patah hati kerana tidak dapat bertemu dengan Majnun semula. Majnun kemudian dijumpai mati pada tahun 688 Masihi berhampiran kubur Laila. Pada satu batu, beliau mengukir tiga baris sajak di mana ketiga-tiga baris tersebut merujuk kepadanya.

Kisah-kisah sebegini bukanlah sesuatu yang asing bagi kita semua. Ada yang jatuh cinta sejak dari zaman kanak-kanak seperti Majnun. Romantis tetapi dalam soal hati dan perhubungan ini, kita perlu bersikap pragmatik. Ini kerana walau sehebat mana cinta yang kita jaga tetapi kita kena ingat pada akhirnya, yang menentukan sama ada cinta itu berkekalan atau tidak hanya Allah s.w.t. Ini kerana Dia lebih mengetahui apa yang terbaik untuk hamba-Nya bersesuaian dengan sifat-Nya yang Maha Mengetahui akan setiap sesuatu. Hubungan cinta yang tidak kesampaian bukan bermakna pengakhiran dunia bagi kita. Orang yang berpandangan sedemikian lupa bahawasanya rahmat Tuhan itu bersifat luas. Sebaliknya, ambillah iktibar akan apa yang berlaku dan belajar bersikap redha akan ketentuan-Nya. Percayalah, satu masa nanti, kita akan ditemukan dengan orang yang terbaik untuk kita sama ada di dunia atau di syurga sana.

2. PENYESALAN.

Dalam sesetengah versi kisah Laila Majnun ini, ibu bapa Majnun amat rindu akan kelibat anak mereka yang melarikan diri akibat kempunan Laila yang dicintainya. Dan mereka ini tidak putus meninggalkan makanan dan berharap agar anak yang dikasihi itu kembali ke pangkuan mereka. Beberapa tahun selepas itu, kedua-dua ibu bapa Majnun meninggal dunia dan berita tersebut diketahui Laila. Beliau meminta bantuan seorang lelaki yang pernah melihat bekas kekasihnya itu di hutan untuk menyampaikan berita sedih tersebut. Dan apabila lelaki itu menyampaikan perkhabaran tersebut pada Majnun, maka bertambah pilulah hati yang masih berduka. Pembawa berita itu menjadi saksi kepada keluluhan hati Majnun yang tidak berkesudahan. Terlalu sedih dan dibelenggu dengan penyesalan, beliau bersumpah tidak akan meninggalkan hutan yang menjadi kediamannya itu.

Setiap dari kita mempunyai objektif atau impian masing-masing. Tetapi dalam kesibukan kita mengejar impian atau objektif tersebut, jangan pula kita lupa akan amanah dan tanggungjawab kita sama ada kepada Allah, ibu bapa, anak-anak, jiran atau rakyat. Semua ini perlu ditunaikan dan dipelihara sebaik-baiknya kerana semua ini akan ditanya Dia pada hari akhirat kelak. Dan akibat keterlanjuran kita dalam soal ini, kita akan menyesal bukan saja di dunia bahkan di akhirat kelak. Ketahuilah semua perkara yang kita lakukan, walau sebiji zarah, semuanya akan ditanya Dia. Firman Allah s.w.t dalam ayat 8-9, Surah Az-Zalzalah, “Maka sesiapa berbuat kebajikan seberat zarah, nescaya akan dilihatnya (dalam surat amalnya)! Dan sesiapa berbuat kejahatan seberat zarah, nescaya akan dilihatnya (dalam surat amalnya)!”

Inilah yang berlaku pada Majnun. Kerana kempunan cinta wanita yang dicintainya, beliau sanggup melarikan diri dari kabilahnya semata-mata mahu menghilangkan kesedihan yang dialami. Namun Majnun lupa, kerana cintanya itu, ia turut mengaburi perasaan dan tanggungjawab beliau kepada dua insan yang menyayanginya iaitu kedua-dua ibu bapanya. Akibatnya, beliau terpaksa membayar harga yang mahal kerana terlalu mengikut perasaannya.

3. PENGORBANAN.

Seperti kita semua sedia maklum, Qays bin al-Mulawwah/Majnun merasa dunianya gelap-gelita apabila bapa si kekasih hati, Laila menolak pinangannya. Dan beberapa lama selepas itu, Laila dikahwinkan dengan seorang lelaki tampan dari Bani Thaqif bernama Ward At-Thaqifi dan mengikut beberapa versi, mengikut suaminya berhijrah ke utara Semenanjung Tanah Arab di mana beliau jatuh sakit dan meninggal dunia di sana.

Pengorbanan itu bukanlah sesuatu yang mudah untuk dilakukan. Ini kerana apabila kita hendak berkorban, kita perlu mengorbankan perkara yang kita sayang demi mendapat kebaikan yang lebih besar. Menurut As-Syahid Imam Hassan al-Banna, sekiranya kita mahu mencapai sesuatu matlamat, maka kita perlu bersedia untuk mengorbankan harta, masa, jiwa dan raga demi memastikan matlamat tersebut tercapai. Tak kiralah apa matlamat tersebut sama ada membina sebuah keluarga bahagia atau membina sebuah tamadun, semua itu memerlukan pengorbanan yang bukan sikit nilainya. Percayalah bahawasanya pengorbanan itu tidak bersifat sia-sia bahkan Allah gantikan pengorbanan tersebut dengan sesuatu yang jauh lebih baik. Buktinya, firman Allah s.w.t dalam ayat 100-111, Surah As-Saffat tentang balasan yang diterima Nabi Ibrahim a.s selepas melakukan banyak pengorbanan demi agama.

Dan ini sesuatu yang difahami Laila sendiri. Laila sedar apabila bapanya menolak pinangan kekasih hatinya itu, musnah sudah impian untuk mereka bersatu sebagai suami isteri. Tetapi tidak seperti Majnun yang bersikap mementingkan diri, beliau menuruti kemahuan bapanya dan tidak membantah apabila dikahwinkan dengan Ward At-Thaqifi. Pada Laila, beliau rela mengorbankan cintanya demi menjaga hubungan kekeluargaannya dan menjalankan tanggungjawab kepada suami yang dikahwini. Dan dalam sesetengah versi, tanggungjawab tersebut digalas sehinggalah suaminya meninggal

4. KEGILAAN CINTA.

Kegilaan cinta menjadi tema utama dalam kisah ini. Sebaik saja Qays jatuh cinta dengan Laila, beliau mula menggarap sajak-sajak tentang wanita tersebut dan mendeklamasikan sajak tersebut di jalanan pada sesiapa yang mahu mendengarnya. Usahanya itu menyebabkan penduduk tempatan menggelarnya Majnun (orang gila) kerana terlalu obses dengan cintanya kepada Laila. Kegilaan Majnun mencetuskan kesan domino yang bukan saja menjejaskan dirinya tetapi juga orang yang dikasihinya termasuk ibu bapa dan Laila dalam sesetengah versi.

Cinta itu sesuatu yang bersifat tulus dan suci. Ia juga merupakan lumrah yang wujud dalam semua makhluk termasuk manusia. Bahkan salah satu sifat Allah s.w.t dalam Asmaul Husna ialah Al-Wadud yang bermaksud Maha Mencintai. Namun cinta itu biarlah bersifat sederhana dan tidak menjerumuskan manusia ke arah kebinasaan. Tidak kisahlah sama ada mencintai seorang wanita atau perkara yang disukainya, selagi mana ia tidak melalaikan individu itu daripada menunaikan tanggungjawabnya dan tidak mengundang kemudaratan, selagi itu ia dibenarkan. Namun apabila cinta itu dipenuhi dengan obsesi dan kegilaan, maka ketulusan cinta itu hilang terus. Mengapa? Ia mengubah keperibadian manusia 360 darjah dan akibatnya, manusia sebegini menjadi ancaman bukan saja kepada orang yang dicintai tetapi juga dirinya sendiri. Dan manusia sebegini sebenarnya tidak redha dengan rukun iman keenam iaitu qada dan qadar Tuhan kerana menyangka Tuhan tidak berlaku adil kepadanya. Tidakkah manusia sebegini sedar, Tuhan sebenarnya mahu mengingatkannya bahawa cinta yang dikejar itu bersifat sementara saja? Sementara cinta-Nya itu bersifat infiniti dan melangkaui masa dan tempat.

Usahlah kita bersikap melampau-lampau dalam apa jua perkara dalam kehidupan termasuk cinta. Ini kerana bila kita bersikap sedemikian, kita sebenarnya termasuk dalam kelompok yang dibenci Allah s.w.t. Firman-Nya dalam ayat 87, Surah Al-Maidah:

“Dan janganlah kamu melampaui batas. Sesungguhnya Allah tidak menyukai orang-orang yang melampaui batas.” Dan ini yang menimpa Majnun. Kerana obsesi cinta kepada Laila, beliau mengabaikan tanggungjawab kepada ibu bapanya sehingga langsung tidak mengetahui berita pemergian mereka. Kerana obsesinya itu, Majnun hilang arah dalam hidupnya. Kerana obsesi itu juga, pengakhiran hidupnya juga bersifat tragis. Maka berbaloikah mengejar cinta setaraf Majnun dan Romeo ini?

Sebagai pengakhiran, saya tinggalkan sajak Majnun sebelum beliau menjadi gila sebagai iktibar. Mulanya cintanya pada Laila bersifat kerana-Nya namun bila kegilaan menguasai diri, ia satu tragedi kepadanya. Dan ia juga satu ingatan kepada kita bahawasanya cinta hakiki selayaknya hanya untuk Dia:

Aku melalui dinding-dinding itu
dinding-dinding Laila

Dan aku cium dinding itu dan ini

Bukanlah cinta pada dinding itu
menangkap hatiku ini

Tetapi dia yang tinggal
di sebalik dinding-dinding itu.


Goldrush Dan Cyptomining: Siapa Yang Kaya?

Saya masih menyesal kerana tidak mengambil kesempatan atas letusan cryptomining. Bukan kerana tak dapat melabur di dalam matawang crypto. Kamu boleh bawa beribu hujah dan saya masih tak akan percaya pada apa-apa coin seangkatan. Sebagai pelajar undang-undang saya mempunyai sebab sendiri mengapa saya berpendapat matawang crypto dan seangkatan mampu membawa mudarat dari segi perundangan. Bukan tidak melabur dalam matawang crypto yang saya kesalkan. Apa yang saya kesalkan adalah kerana saya tidak mengambil kesempatan atas TREND dan bukannya matawang crypto itu sendiri. Trend matawang crypto mampu membuatkan seseorang itu kaya dengan dengan risiko yang jauh lebih rendah berbanding pelaburan matawang crypto itu sendiri. Ini kerana trend matawang crypto cuma sejarah berulang semula. Sejarah yang diberi nama GOLDRUSH.

Rata-rata rakyat Malaysia mengenali perkataan goldrush melalui filem. Antara filem yang popular dalam memaparkan perihal goldrush ialah sebuah filem oleh Charlie Chaplin yang diberi nama The Gold Rush yang diterbitkan pada tahun 1925. Rakyat Malaysia sekiranya ditanya mungkin boleh memberi penerangan secara umum yang goldrush merupakan satu kegilaan dalam satu tempoh masa apabila emas dijumpai di sesuatu kawasan. Yang mana kegilaan itu mendorong puluhan malah ratusan ribu manusia untuk berhijrah secara berkelompok demi mencapai impian untuk kaya dengan melombong emas.

Namun terdapat beberapa salah faham rakyat Malaysia mengenai goldrush yang perlu diperbetulkan. Ramai menyangka goldrush hanya berlaku di US khususnya di California dan ia hanya berlaku sekali sahaja dalam lipatan sejarah. Salah faham ini mungkin timbul kerana pendedahan utama mengenai goldrush bagi rakyat Malaysia majoritinya melalui filem-filem yang lebih memberi fokus pada kesan goldrush pada US. Topik ini juga tidak diajar dalam silibus sejarah SPM. Melainkan jika anda mengambil STPM yang mana anda mungkin akan belajar mengenainya dalam topik sejarah dunia.

Goldrush tidak berlaku sekali sahaja dalam lipatan sejarah sebaliknya beberapa kali. Trend goldrush ini juga tidak spesifik kepada US sahaja. Malah jika ditukar emas kepada timah kita masih boleh menggunakan teori trend yang sama bagi meneliti kesan perlombongan timah pada bandar-bandar di Malaysia seperti Taiping, Perak dan juga Kuala Lumpur. Skala goldrush juga berbeza-beza. Ada goldrush yang skalanya amat kecil sehingga rekod mengenainya teramat sedikit. Rata-rata rekod lengkap mengenai goldrush majoritinya cuma menyebut mengenai goldrush pada skala besar. Menurut rekod, salah satu goldrush pada skala besar yang terawal berlaku pada tahun 1695 di Brazil.

Setiap goldrush akan memberi impak yang nyata dari segi penghijrahan populasi dan juga ekonomi. Goldrush Brazil juga tidak terkecuali. Berita mengenai penemuan emas tersebut telah mengembang populasi pendatang dari Portugis di Brazil. Hampir separuh juta hamba-hamba dari Afrika juga dikatakan dibawa masuk. Penghijrahan orang Portugis dan juga hamba dari Afrika dikatakan mempengaruhi genetik rakyat Brazil hingga ke hari ini. Ia juga mengubah landskap ekonomi Brazil. Pada ketika itu Brazil masih memberi fokus yang amat besar pada tanaman tebu demi menghasilkan gula sebagai produk eksport. Goldrush ini memperlihat peralihan ekonomi di mana Brazil mula terlibat dalam sektor perlombongan. Ia juga memberi kesan secara politik kepada Portugal. Emas-emas yang dilombong dari Brazil majoritinya dibawa pulang ke Portugal selain dari digunakan bagi menghiasi gereja-gereja.

Antara goldrush lain yang popular sudah tentulah goldrush California di US. Berlaku dalam tempoh masa 1848–1855 ia bermula dengan penemuan emas oleh James W. Marshall di Sutter’s Mill yang pada asal merupakan tempat pemprosesan kayu. California ketika itu merupakan sebuah negara republik yang tersendiri dan masih bukan salah satu kawasan milik US. Sebelum itu California merupakan salah satu kawasan di bawah jajahan Mexico namun hasil pemberontakan rakyat California mereka telah berjaya membentuk negara tersendiri. Jangka hayat negara tersebut pendek namun. Tidak lama selepas itu peperangan sedang berlangsung antara Mexico dan juga US. Peperangan tersebut tamat empat hari selepas penemuan emas oleh James W. Marshall dan California secara rasminya menjadi salah satu kawasan US. Berita penemuan emas tersebut telah tersebar luar dan ini mendorong penghijrahan beramai-ramai ke California demi melombong emas.

Bukanlah locus artikel ini untuk menerangkan satu per satu kesemua goldrush yang telah berlaku. Ini kerana jumlahnya terlalu banyak. Namun setiap kali trend goldrush berlaku terdapat reaksi trend yang malar berlaku. Ini bermakna walau bila pun berlakunya goldrush reaksi-reaksi ini akan tetap berlaku iaitu:

Pada saat ini saya rasa anda semua yang mengetahui secara asas mengenai cryptomining sudah dapat mengagak hala tuju artikel ini. Ini kerana Cryptomining sudah menjadi semakin sukar untuk dilombong kerana algoritma cryptomining adalah hampir sama dengan melombong emas di dunia sebenar di mana ia akan menjadi semakin lama semakin sukar. Sejarah seolah berulang kembali apabila sudah ada syarikat-syarikat besar yang ditubuhkan demi menghadapi kesukaran melombong dan mula melaksanakan aktiviti melombong pada skala besar. Adalah amat jarang seorang pelombong cryptocoin mampu menjadi kaya pada tahap ini melainkan mereka melombong pada peringkat awal trend.

Jadi siapakah pula yang menjadi kaya?

Jawapannya secara umum merupakan syarikat yang menghasilkan komponen elektronik bagi komputer. Jika ingin dikhususkan lagi ia merupakan syarikat yang menghasilkan graphics processing unit (GPU) yang mana hanya dua sahaja syarikat utama dalam dunia terlibat iaitu AMD dan juga Nvidia. Intel graphics tak perlu disebut kerana Intel tidak mampu bersaing mana pun dalam isu grafik berkemampuan tinggi. GPU atau nama umumnya kad grafik merupakan satu komponen penting dalam komputer.

Ini kerana segala pemprosesan grafik memerlukan kad grafik baik untuk menonton video 4K, bermain permainan video mahupun untuk melaksanakan kerja-kerja visual grafik seperti mengedit video dan juga kerja photoshop. Namun dalam isu cryptomining GPU boleh digunakan dalam pemprosesan algoritma untuk melombong matawang crypto. Disebabkan trend cryptomining rata-rata kedai komputer telah melaporkan GPU mereka telah kehabisan stok. Harga sebuah GPU seperti model GTX1080 Ti ataupun Titan yang merupakan produk syarikat Nvidia kini melonjak naik hingga belasan malah puluhan ribu ringgit. Terdapat beberapa laporan mereka yang sempat mengumpul kad grafik terpakai sewaktu awal trend berjaya mengaut keuntungan berlipat kali ganda hasil jualan semula grafik kad mereka. Saham-saham syarikat yang mengeluarkan kad grafik juga melonjak naik.

AMD terutamanya mendapat kesan positif dari trend ini. Bagi mereka yang telah lama mengambil tahu mengenai persaingan antara Intel, Nvidia dan AMD, anda akan tahu AMD sudah beberapa tahun tidak dapat menghasilkan produk yang cukup kompetitif untuk bersaing dengan Intel dan Nvidia. Namun segalanya berubah dalam beberapa tahun terdekat dengan trend matawang crypto. Ketidakcukupan GPU dalam pasaran telah menyebabkan GPU daripada AMD juga mendapat tempat dalam penggunaan melombong cryptocoin. Dengan dua produk terbaru AMD pula iaitu CPU AMD Ryzen dan juga GPU AMD Vega yang menawarkan harga lebih murah dari Intel dan Nvidia dengan kadar prestasi yang hanya sedikit sahaja berbeza telah meletakan mereka sekali lagi dalam arus persaingan. Ini melonjakkan saham mereka ke tahap yang amat baik. Kelompok pelabur saham yang sempat membeli saham AMD sewaktu ia masih rendah sebelum trend cryptomining dan juga Ryzen dan Vega dikeluarkan kini boleh dikatakan mendapat manfaat yang amat tinggi bagi pelaburan mereka.

Taktik pelaburan dan juga perniagaan menyokong trend namun tidak menyertai trend secara langsung ini bukanlah perkara yang hanya khusus dalam perlombongan emas. Kita boleh ambil trend harga rumah yang sedang meningkat di Malaysia sebagainya. Biarpun mungkin terdapat banyak faktor lain yang turut sama menyumbang kepada kenaikan harga rumah namun faktor yang paling popular diperkatakan ialah kerana jumlah mereka yang membeli rumah terlampau ramai atas momokan dari pelbagai media yang mengatakan rumah boleh menjadi sumber pelaburan yang stabil jika disewakan dan dijual semula atas kepercayaan harga hartanah akan selalu meningkat. Antara syarikat yang berjaya memanfaatkan trend membeli rumah di Malaysia ialah syarikat-syarikat lori yang membantu pemilik rumah berpindah selain syarikat-syarikat yang membekalkan bahan binaan.

Sama juga dengan letusan jualan online di Malaysia. Saya juga menyesal kerana gagal manfaatkan trend tersebut. Namun ia bukan bermakna saya ingin buka kedai online dan menjual secara online. Potensi kerugian masih ada jika anda ingin membuka kedai atas talian mirip Lazada dan lain-lain mahupun sekecil-kecil jualan mirip dropship jika produk anda tidak laku.  Namun terdapat satu lagi industri yang lebih selamat namun masih mendapat manfaat dari letusan jualan online, yang tak lain dan tak bukan merupakan industri penghantaran. Kurier adalah satu peluang perniagaan yang harus diambil kesempatan oleh peniaga dan pelabur di Malaysia. Hakikatnya jualan online hanya melibatkan jual beli sahaja. Untuk sesuatu perkara tiba di tangan pengguna masih lagi perlu proses penghantaran. Lihat sajalah apa yang berlaku pada syarikat pos Malaysia. Sejak letusan jualan online rata-rata pekerja mereka hampir pitam menguruskan ledakan pos dan situasi di Pos Malaysia ibarat tongkang pecah dengan limpahan barang yang perlu di pos. Rata-rata peniaga masih lagi gemar Pos Laju kerana harga yang ditawarkan oleh mereka amat murah. Biarpun jelas terang dan nyata Pos Laju sudah tidak mampu untuk menyediakan perkhidmatan yang efisien. Syarikat kurier lain masih tidak menjadi alternatif kerana ramai berpendapat harga yang ditawarkan oleh mereka lebih tinggi. Jika wujud syarikat kurier yang mampu menyaingi pos laju dari segi harga… anda boleh fikir sendiri apa yang akan berlaku bukan?

Sebagai konklusi pendek, soalan siapa akan kaya mungkin soalan yang sensitif pada rakyat Malaysia. Namun rakyat Malaysia juga harus mula mengubah cara pemikiran mereka mengenai perniagaan dan trend. Acapkali apabila berlaku trend ramai ingin menyertai trend. Sebagai contoh jika diambil corak perniagaan berasaskan keju sehingga segala perkara ingin dikejukan atau perniagaan berasaskan food truck namun makanan yang dihidangkan lebih kepada makanan hipster hingga hilang konsep asal food truck iaitu makanan tempatan pada harga yang murah. Rakyat Malaysia termasuklah saya sendiri perlu mencuba lebih lagi menceburi bidang perniagaan yang menyokong trend berbanding terlibat dalam di dalam trend itu sendiri kerana bidang seperti ini masih kurang diceburi biarpun peluang perniagaan tetap ada dalam perniagaan sebegitu.

RUJUKAN